Miren Larrion: «Hautsi egin nintzen. Nigandik, nintzen pertsona horrengandik urrunduz joan nintzen»

Osakidetzan diagnostikoa eta tratamendua jaso dituela eta fiskaltzarekin akordioa egin duela adierazi du EH Bilduko Gasteizko Udaleko bozeramaile ohiak, sare sozialetan idatziriko testu batean. Dimisioa aurkeztu zuen iazko otsailean.

«Bada urtebete pasatxo akats bat egin eta aitortu nuenetik. Une hartan, ez nintzen jabetzen kide baten izenean bankuan kontu bat irekitzea, akats bat ez ezik, laguntza eskatzeko oihu bat ere bazela». Horrela hasten da Miren Larrionek Facebooken duen kontuan ostegunean idatzi duen mezua.

Behar zuen arreta jaso duela azaldu du Larrionek, eta Osakidetzako profesionalek diagnostikoa egin eta tratamendua eman diotela.

EH Bilduko Gasteizko Udaleko eleduna zen Larrion, baina 2021eko otsailaren 21ean dimisioa aurkeztu zuen, banku batean alderdikide baten izenean kontu bat ireki zuela zabaldu zutenean.

Auzibidea ireki zioten, baina, azaldu duenez, akordioa itxi du fiskaltzarekin. Diagnostikoa erabakigarria izan da horretan. Esan duenez, tratamenduan dago oraindik, eta laster komunitatearentzako lanak egiten hastekoa da.

«Gaizki nengoela banekien, ez dut ukatuko, baina ez nintzen jabetzen zenbateraino nengoen horrela». Besteak beste, lo egiteko arazoak zituela aipatu du. «Ni behintzat hautsi egin nintzen. Nigandik, nintzen pertsona horrengandik, urruntzen joan nintzen, poliki-poliki».

Buruko arazoetatik itzultzeko bidaia ez dela amaitu adierazi du.

Ingeniaritza Industrialeko eta Ingurumen Ingeniaritzako doktorea da Larrion, eta Euskal Herriko Unibertsitatean irakasten du. 2015ean EH Bilduren zerrendaburua izan zen Gasteizko Udalerako hauteskundeetan, eta botoen %19,6 eta sei eserleku lortu zituen. Emaitza bera lortu zuen 2020ko hauteskundeetan ere, boto are gehiago lortuta. 2016ko Eusko Legebiltzarrerako hauteskundetan Arabako zerrendaburua izan zen.

Alderdiak dimisioa onartu zion, «bere eremu pertsonalari» lotutako gertakariek «ezkerreko subiranismoaren kargu publikoek eta organikoek sinatzen duten kode etikoa urratuko» luketela argudiatuta.


“Betidanik eduki izan dut umorea presente; zoriontsu egiten nau”

Nerea Garmendia (Beasain, 1979) Joxe Felipe Auzmendi herrikidearen bitartez hasi zen telebista munduan, 1998an: ETB1eko Easy Peasy programan. Nerabea zen orduan, baina argi zuen interpretazio lanetara bideratu nahi zuela bere ibilbide profesionala. 25 urte eman ditu mundu horretan, bizitza erdia baino gehiago. Ilusiorik ez duela galdu esan du, halere.

25 urte pasatu dira telebistan lanean hasi zinenetik. Azkar pasatu al zaizu denbora?

Oso azkar. Baina atzera begiratzean jabetzen naiz zenbat esperientzia bizi izan ditudan eta zenbat ikasi dudan. Amortizatu dut denbora.

Nolatan hasi zinen aktore lanetan? Eta nola gogoratzen dituzu hasierako urte haiek?

Film edo telesail bat ikustean, zeinek ez du zera pentsatu: “Zenbat gustatuko litzaidakeen pertsonaia hori interpretatzea!”. Pentsatu, denok pentsatu izan dugu, baina serio horretara jartzea beste gauza bat da. Nik argi nuen aktore izan nahi nuela, eta hala esan nien etxean. Amak serio hartu ninduen; aitak, ez. Aitak uste zuen beroaldi bat zela, probatu eta gero kenduko zitzaidala tontakeria hori burutik. Baina asko iraun dit tontakeriak.

Beste planik bazenuen?

Oso objektiboa naiz, errealista. Denbora tarte bat eman nion neure buruari, eta argi nuen epea agortutakoan ezer lortzen ez banuen beste zerbait probatuko nuela; administrazio arloa, adibidez. Asko gustatzen zait, eta, gainera, enpresa bat zuten gurasoek. Hori zen nire beste plana: gurasoen enpresari jarraipena ematea.

Telebistaren munduan aritu izan zara nagusiki. Telebistak zer du berezitik?

Aktore lanetan hasi nintzen, baina beste aukera batzuk ere landu izan ditut bidean. Telesail asko daude orain, eta lanerako aukera gehiago dago, baina, hasi nintzenean, ez zegoen hainbeste. Casting batean ez bazintuzten hartzen, hurrengo aukerara arte itxaron behar izaten zen, eta hilabeteak pasatu zitezkeen. Interpretazioaren beste alor batzuk jorratzen hasi nintzen orduan: aurkezle gisa, bakarrizketalari… Guztietan gozatzen dut; hiru adarrek balio izan didate ikasteko.

Orain, zer aholku emango zenioke Nerea hasiberriari?

Ezezko asko jasoko dituela esango nioke, baina beti bezain positibo jarraitzeko; ametsak bete arte borrokan jarraitzeko, baiezkoak ere iristen direlako.

Zineman ere egin izan duzu lanen bat edo beste. Non aritzen zara gusturago?

Musikazale bati rocka, folka edo fandangoa, zer duen gustukoago galdetzearen parekoa da hori. Bere xarma du bakoitzak. Zergatik aukeratu bat, denak eduki baditzaket?

Oso ezberdina da telebistarako edo zinemarako lan egitea?

Telebistaren erritmoa azkarragoa da. Zineman denbora gehiago dago prestatzeko, eta antzerkia egun berean hasi eta bukatzen da. Hazteko balio du denak, eta, azken batean, batuketa horretatik atera da egungo Nerea.

Batean edo bestean, ia beti umoreari lotuta egin izan duzu lan. Lotu egiten du jendeari barre eginarazteak?

Oso polita da jendeari irribarre bat ateratzea. Sare sozialak, adibidez, asko erabiltzen ditut umorea egiteko. Jende askok esaten dit, pandemia garaian bereziki, Instagramera sartzen zela zer jarri nuen ikusteko. Sare sozialak erabiltzeko arrazoia aldatu dit horrek.

Itxialdian egin zitekeen umorea, hortaz.

Pandemia latza izan zen niretzat, eta umorea izan zen terapiarik onena. Nahiz eta egun txarra eduki, umorezko edukia banatzen saiatzen nintzen, niretzat ona zelako eta jendeari gustatzen zitzaiolako. Ikusi dut jendeari on egiten diola umoreak, eta hori motibazio bat da aurrera egiteko.

Edozein gai da aproposa umorea egiteko?

Ditudan akatsez hitz egiten dut nik nire bakarrizketetan. Denok dugu zerbait, baina estigma eta lotsa asko daude tartean. Bakarrizketekin lortzen dut horiek guztiak normalizatzea. Pozik egiten ditut.

Bakarrizketekin ere bidea egiten ari zara pixkanaka, ezta?

Izango dira hamar urte ETBrako bakarrizketa bat egin nuela, baina dena idatzita eman zidaten, eta interpretatu bakarrik egin nuen nik. Hori bai, asko gustatu zitzaidan esperientzia. Ordurako, gainera, asko miresten nituen komikoak: zaila da jendeari barre eginaraztea, bakarrik zaudenean eta publikoa zaila denean, bereziki. Probatu egin nahi nuela erabaki nuen, gainditze ariketa gisa. Duela lau edo bost urte hasi nintzen serio bakarrizketekin. Egia esan, sekulako errespetuarekin hasi nintzen, eta ordu mordoa eman nuen. Baina jendearen aurrean jarri nintzenean, jabetu nintzen asko gustatzen zaidala alor hori. Adrenalina kolpe handia da.

Orain zuk idazten dituzu zure bakarrizketak, ezta?

Egunerokoan, bizitzari gehiago begiratzen diot orain, eta horretan oinarritzen naiz bakarrizketak idazteko. Ez dut esan nahi denbora guztian bakarrizketetan pentsatzen ari naizenik, baina begiak irekita edukitzen ditut egunero gertatzen zaidana eta baliagarria izan daitekeena apuntatzeko. Ederra da, bakarrizketak nire proiektuak direlako: nik idazten ditut, nik erabakitzen dut zer esan eta zer ez, noiz esan, non eta noiz lan egin…

Zer da zailagoa: bakarrizketak idaztea ala gidoiak ikastea?

Bere metodoa dauka bakoitzak. Bakarrizketak edo gidoiak ikastean, ez ditut ahots goran errepikatzen, txoritxo baten moduan. Grabatu egiten ditut, beste teknika batzuk erabiltzen ditut… Oso ondo pasatzen dut aurrena idazten eta gero entseatzen.

‘Vaya semanita’ saioan. Nerea Garmendiak hainbat rol jokatu zituen ETB2ko Vaya semanita umorezko saioan. Irudian, 2004an, lankideekin, esketx bat grabatzen —zutik, ezkerretik hasita bigarrena da—.

Erraz idazten duzu? Etorri handikoa zara?

Betidanik eduki izan dut umorea presente. Neure burua ez dut behartzen, berezkoa dut. Zoriontsu egiten nau umoreak.

Sorkuntzaren munduan, merezi duen aitortza du umoreak?

Badirudi komedia erraza dela egiteko, eta beste genero batzuk baino meritu txikiagoa duela. Susmoa dut meritu handiagoa ematen zaiela telesail dramatiko bat egiteari edo pertsonaia sufritu bat antzezteari, umorea egiteari baino. Baina ez da hala. Bi gauzak egin izan ditut nik, eta niretzat zailagoa da barre eginaraztea, negar eginaraztea baino.

Emakumeentzat are zailagoa da umorea egitea?

Orain arte gizonak izan dira ia komiko guztiak, baina joera aldatzen hasi zen duela hamar bat edo hamabost bat urte; emakume asko gara orain. Jada ez daukagu aldarrikatu beharrik emakumeak izan arren umoregileak garela. Normalizatuago dago dena. Eskerrak aurrerapausoa eman dugun.

Lan egiteko garai onak al dira?

Orain bakarrizketekin nabil buru-belarri, han eta hemen. Aktore lanetan, berriz, El Hogar filma estreinatuko dugu laster. Umorezko lana da hori ere, nola ez! Oso proiektu berezia da: zuri-beltzean, zinema mutua… Erronka handia izan da; bereziki, aktore lana egiteko. Telebistan, berriz, ETB2ko Akelarre saioan hasi naiz kolaboratzaile gisa. Oso gustura nabil, sekulako lantaldea dagoelako. Valeria Ros da aurkezlea, umorea lantzen duen beste emakume bat; eta ETB1erako telesail bat ere bidean dut, Jon Plazaolarekin. Oso gustura nago etxean lan egin ahal izateagatik.

Madrilen bizi zara. Beasainen hutsunea nabaritzen duzu?

Lanagatik bizi naiz Madrilen. Bestela, ahal dudan guztietan itzultzen naiz Beasainera, etxera. Aurreko asteburuan, bakarrizketa saio bat izan nuen Lazkaon, eta Beasainen egin nuen lo, familia eta lagunak bisitatzeko. Beharrezkoa dut.

Beste proiektu bat ere baduzu: Campermendia. Kultura eta karabanarekin egiteko moduko turismoa uztartzen duzu. Nolatan sortu zitzaizun ideia?

Itxialdia amaitu zenean eta kalera irteten hasi ginenean, artean itxita zeuden herrialdeetako mugak. Ezin ginen joan munduko beste muturreraino. Muga horri esker, ordura arte ezagutzen ez nituen leku asko ezagutu nituen. Gipuzkoarra izanik, Bizkaia ia ez nuen ezagutzen. Gaztelugatxera inoiz joan gabea nintzen, pentsa! Gure lurraldea ez nuela ezagutzen jabetu nintzen. Neure buruari galdetu nion hain lurralde polita edukita zergatik joaten garen beti New Yorkera, Parisera edo Tokiora. Sekulako turismo aberatsa dugu hemen alboan, baina ez dugu behar beste ezagutzen. Karabana bat erosi eta etxeko turismoa sustatzen hasi nintzen. Has gaitezen gure planak bertan egiten, urrutira joan gabe.

Errepideak eta bidaiatzeak inspiratzeko balio izaten dizu?

Ez askorik, egia esan. Bidaiatzen dudanean, ez dut asko idazten. Bat-batean etortzen zaizkit ideiak, txisteak… Apuntatu egiten ditut denak, eta mordoxka bat ditudanean, orduan bai, orduan patxadaz idazten dut. Batzuetan, gidatzen edo bidaiatzen ari naizela bururatzen zaizkit ideiak; ez naiz ni joaten ideia horien bila.

Modaren munduan ere egin zenuen sartu-irten bat…

Bizitza nola ikusten nuen adierazi nahi nuen oihalen eta jantzien bidez. Asko erabiltzen nituen motibatzeko esaldiak, umore kutsukoak…, nire izaerarekin bat datozenak. Gustatzen zitzaidan, baina utzi egin behar izan nuen. Horrek ere denbora eskatzen du, eta denera ezin nintzen heldu.


Oñatiko Musika Bandako ohorezko bazkide izendatu dute Jesus Odriozola 'Otxua'

Errege Eguneko kontzertua eman du gaur Oñatiko Musika Bandak Zubikoan. Euskaraldia izan dute hizpide eta, ondorioz, euskal abestiak jo dituzte. Halaber, 70 urteko kideei aitortza egiten die bandak eta gaurko emanaldia baliatu dute Jesus Odriozola 'Otxua'-ri omenaldia egiteko.

Errege Eguneko kontzertua eskaini du gaur, urtarrilak 6, Oñatiko Musika Bandak eta emanaldia Jesus Odriozola Otxua-ri egindako aitortzarekin hasi dute, ohorezko bazkide izendatu baitute. Aitor Biain da bandako zuzendaria eta azaldu duenez, 70 urte betetzen dituzten kideei aitortza egiten zaie: "Lehen halako aitortzak bazkarietan egiten genituen, baina hemendik aurrera kontzertuetan egingo ditugu".

Otxua guztiz eskertuta agertu da egin dioten omenaldiarekin, eta adierazi duenez, "nire meritu bakarra zahartzea izan da. Adinagatik egiten diguten zerbait da, baina aitortza beti eskertzen da. Nire partetik eskertza eta Musika Bandan jarraitzeko esperantza. Nire txikitako ilusioa Oñatiko bandan jotzea zen eta amets hori betetzea lortu dut".

Otxua-k 20 urte daramatza Oñatiko Musika Bandan. Txikitan ikasi zuen bonbardinoa jotzen, baina seminariora joan zenean utzi egin zion instrumentua jotzeari. Hala ere, Zestoara bizitzera joan zenean, gaur egun han bizi da, hango Musika Bandan hasi zen, eta oraindik han ere ibiltzen da. Adierazi duenez, "ondo sentitzen naiz gogoz eta gustoz; ez dakit zenbat denboraz, baina oraindik Musika Bandan jarraituko dut".

Denboraldiko bigarren emanaldia

Errege Eguneko kontzertua ohitura bihurtu da, eta gaurkoa denboraldiko bigarren emanaldia izan da. Euskaraldia izan dute hizpide, eta ondorioz, euskal abestiak izan dira entzungai Zubikoan. Guztira sei abesti interpretatu dituzte: A. Gonzalez Chirlaqueren 1832, R.M de Azkueren Vizcaytik Bizkaira, M. Sheltonen Basque Rhapsody, J. Guridiren 10 melodías vascas, I. Urkizuk moldatutako Betikoskorri eta J. Ituarteren Sagarra jo. Biainek dio, ordubetean ezin dela laburtu euskal musika, baina bidaia txiki bat egin dutela bertaratu direnek: "Lehengo euskal konposatzaileak, nazionalismo garaikoak, gaur egungoak, folka... Kontzertu polita izan da, eta esango nuke jendeari ere gustatu zaiola, txalo zaparrada entzun baitugu".

Gainera, emanaldia amaitzeko sorpresatxo bat zuten gordeta, egitarauan iragarri gabe zegoen Radetzky martxa musikatu baitute.


Udazkena barrurako garaia da...

Bost laguneko ihesaldiak agerian utzi du tropelaren nekea, iraila ate joka dela; Jesus Herradak irabazi du Cistiernan.

Tropel erdia hurrengo denboraldian pentsatzen ari da, dagoeneko, eta lehiaketan daudenen hanka zuztarretan erregai gutxi geratzen da. Vuelta egutegiko hirugarren itzuli handia da. Bukatzen denerako udazkena gainean izango dugu eta txirrindulariak muga-mugan daude. Cistiernara bidean gertatutakoa, horren adibide, bost laguneko taldeak alferreko egin duelako tropeleko lauzpabost talderen ahalegina, haiek harrapatzeko.

Eta terrenoa, egon, bazegoen, San Glorio memdatetik helmugara 60 kilometro zeudelako ia. Wright,. Swenney, Janssen, Batistella eta Jesus Herrada egurrean, eta lau minutuko errenta mendate gainean. BIRA, Israel, Trek, Arkea eta beste tiraka tropelean, baina ezin aurrekoak harrapatu. Bosten arteko esprintean Jesus Herrada espainiarra izan da azkarrena.

Nihar Asturiasko etapa gogorrena korrituko da: Pola de Laviana-Collau Fancuaya. Etapa laburra da, 153 kilometro baino ez, baina sei mendate ditu: bigarren mailako bi etapa hasieran, 3. mailako beste hiru ondoren, eta helmugakoa. 10 km. da luze Fancuaya, eta %8.5eko batez besteko pendiza du. Lehen erdian eta azken bi kilometroetan batez besteko hori %10era igotzen da. Ikuskizun Remco Evenepoel aurkariak bigarrenez zigortzen saiatuko ote den.


Zubiaurreko sei igerilarik parte hartuko dute Gabonetako Nazioarteko Igeriketa Txapelketan

Zubiaurre Igeriketa Klubeko sei igerilarik parte hartuko dute Gabonetako Nazioarteko Igeriketa Txapelketan. Ordiziako (Gipuzkoa) Majori Kiroldegian jokatuko da lehia, gaur, abenduak 29, 10:00etan.

Ligue Européene de Natation egutegiaren barruko txapelketa da Ordizia Igeriketa taldeak antolatzen duena, eta elite mailako igerilariak lehiatzen dira. Zubiaurretik joango diren igerilariak ondorengoak dira: Nora Mateos, Nerea Dominguez, Pello Benitez, Julen Ocio, Urko Sudupe eta Enaitz Osa.


Banderarekin amets egin zuten Iker Imazek eta Xabat Pastorrek

Estropada ederra egin zuen Donostiarrak, eta Kontxako Bandera lortzeko lehian izan zen, ziabogara arte.

Kontxako Banderaren jardunaldi erabakigarria jokatu zuten igandean, eta bertan aritu ziren hainbat arraunlari hernaniar, traineru ezberdinetan. Eta horietatik bik, amets egin zuten banderarekin. Donostiarrarekin aritu ziren Iker Imaz eta Xabat Pastor, eta estropada ederra egin zuten, mutilen aurreneko txanda irabazteko. Baina hori bakarrik ez, estu hartu zituzten ohorezko txandako traineruak ere, eta ziabogara arte, bandera irabazteko lehian izan zen Donostiarra, 8 segunduren aldea lortu baitzuen lan erditan (9 segunduko atzerapena zeukan aurreko igandetik). Bueltakoan, ordea, gehiago izan ziren Santurtzi eta Hondarribia. Laugarren bukatu zuen Donostiarrak, azkeneko sailkapenean.

Nesketan, berriz, ohorezko txandan aritu ziren Miren Garmendia Hondarribiarekin; eta Laura Goldarazena Donostiarrarekin. Eta aurreneko txandan lehiatu ziren Ihintz Larrañaga, Uxue Alberdi eta Jone Pastor, Hibaikarekin; eta Eider Barba, Tolosaldearekin. Aurreneko txanda hori irabazita, sailkapeneko laugarren postura igo zen Tolosaldea, Hondarribiari aurrea hartuta, hain justu. Hirugarren bukatu zuen Donostiarrak, eta seigarren Hibaikak.


Hitzaldia: 'Prostituzioaren historia Euskal Herrian'

Emakumeen Txokoan izango da.


Hizkuntza gutxituei buruzko posizioak argitu dituzte Frantziako Asanblearako bozetako hautagaiek

Bru eta Lasserre koofizialtasunaren kontra agertu dira; Troundayk, Pereirak eta Duboisek ez dute erantzun.

Ekhi Erremundegi Beloki

Hizkunta gutxituen alde lan egiten duten eragileak biltzen dituen Pour Que Vivent Nos Langues (Gure hizkuntzak bizi daitezen) kolektiboak Frantziako Asanblearako bozetara aurkezten diren hautagaiei helarazitako galdetegien erantzunak publikatu ditu mapa interaktibo batean. Molac legeaz, Frantziako konstituzioaren aldaketaz, eta hizkuntza gutxituen irakaskuntzari eman beharreko baliabideez eskatu diete hautagaiei, besteak beste. Frantziako Estatuaren meneko lurralde guzietan egin dute ariketa; Ipar Euskal Herrian hautagai gutxi batzuek baizik ez dute erantzun.

EH Baiko hautagaiek baiezkoan erantzun diete PQVNL kolektibokoen galderei, hizkuntza gutxituen aldeko eragileek dituzten eskaerekin bat egiten dutela erakustera emanez. Gauza bera egin du Iñaki Etxaniz NUPES Frantziako ezkerreko aliantzaren 4. hautesbarrutiko hautagaiak. Haatik, Ipar Euskal Herrian aurkezten diren beste bi hautagaiek, Sandra Pereirak (5. hautesbarrutia) eta Tom Duboisek (6. hautesbarrutia), ez diote galdetegiari erantzun.

Emmanuel Macron Frantziako presidentearen aldekoetan, 4. hautesbarrutian agertzen den Annick Troundayk ere ez du erantzunik eman. Vincent Bruk (6. hautesbarrutia) eta Florence Lasserrek, hizkuntza gutxituen irakaskuntza garatzeko baliabideak hartzeko prestasuna erakutsi dute. Konstituzio aldaketa baten alde direla adierazi badute ere, koofizialtasunaren kontra agertu dira.


'Ez genuen espero, 25 urte dira Vienan azken atentatua egin zutela'

Itziar Mate arrasatearrak 18 urte daramatza Austriako hiriburuan lanean. Atentatuak gertatu baino 2 ordu lehenago, erasoak izan ziren tokian izan zen.

Vienan inork gutxi espero zuen atzo izan ziren erasoak gertatzerik. 2020ko azaroaren 2 bestela ere egun berezia zen, koronabirusaren ondorioz ostalaritza osoa itxi aurreko eguna zen. Horregatik, hiri erdiguneko taberna eta jatetxe guztiak beteta zeuden, tabernak lepo eta testuinguru horretan gertatu ziren bart iluntzeko tiroketak.

Itziar Mate arrasatearra Vienan bizi da 2002. urtetik eta erasoak izan ziren inguruan izan zen, erasoak gertatu baino bi ordu lehenago. Hiriburuan dagoen giroaz testigantza utzi du "Faktoria"n.


Udal programa eta baliabideen parte hartzea sexuaren arabera banatuta aztertzeko lana egin du udalak

Hiriko jardueretan parte hartzen duten emakumeen eta gizonen kopuruari buruzko datuak biltzen ibili da azkenaldian udaleko Berdintasun Zerbitzua, Berdintasun Planaren barruko egitasmoetako bat da. Azterlan honen ardatza udal programa eta baliabideen erabileraren sexu aldagaia izan da. Horrelako analisi bat egiten duten lehen aldia da, eta Miren Etxebeste ordezkariaren arabera, helburua “hurbilketa bat izatea” izan da.

“Azterlanak garbi utzi du bizitza osoko genero rolek lotura argia dutela udal programa eta baliabideen erabilerarekin. Ez dugu aztertu hiriko elkarteek antolatzen dituzten jardueretako parte hartzea, baina gure programen inguruan atera ditugun ondorioak esparru pribatuari ere aplika diezazkiokegu ia. Bada, gizarteak erronka handia du aurrez aurre, argi eta garbi: emakumeok besteren zaintza eta ongizatearen azpian jartzen dugu gure bizitza pertsonala, baina, oro har, azterketatik ondorioztatzen denez, gizonak ez daude gu bezain baldintzatuta. Horregatik, beharrezkoa da erantzukizuna partekatzea bultzatzeko programetan aurrera egiten jarraitzea, besteak beste”, esan du Etxebestek.

Ondorioei erreparatuta, lehenik eta behin zehaztu dute zenbait udal arlotan sexuaren araberako datu kuantitatiboak biltzea eta generoaren ikuspuntutik haien analisi kualitatiboa egitea izan dela datuak biltzeko metodologiaren oinarria. Zentzu horretan ondorioztatu dute, besteak beste, aztertutako udal programa eta baliabide batzuen inguruko datuak (udaletik kanpokoak ere) ez daudela banatuta sexuaren arabera. Udal programa eta baliabideen erabileran ere genero rolak bereizten direla ondorioztatu dute.

Salbuespen bat dagoela azaldu du ordezkariak, helduaroan hain zuzen, “emakumeek gehiago parte hartzen baitute adinekoak eta adingabeak zaintzearekin lotutako jardueretan”. Emakumeak dira gehienbat euskara ikasteko guraso taldeetan gainera. Bestalde, kirol programetan ez dago emakumerik oso txikitatik, eta emakumeek eta gizonek kirolean ematen duten denbora ez dago proportzioan.

Emakumeek udalak proposatzen dituen partaidetza prozesuetan parte hartu nahi dutela ere ondorioztatu dute, “eta beren egoerarako egokia den formula bat aurkitzen dutenean hori egiten dutela”.

Azterlanerako aurrekontua 7.258,79 eurokoa izan da, eta Parean elkartearen laguntza jaso du udalak.


Zestoaren eta Urepeleren arteko senidetze proiektuak 20.000 euroko diru laguntza jaso du

Zestoa-Urepele senidetze proiektua Ideiak 2023 ekimeneko bozkatuenetarikoa izan da, eta horren ondorioz jaso du 20.000 euroko diru laguntza Gipuzkoako Foru Aldundiaren eta Pirinio Atlantikoetako Departamentuko Kontseiluaren eskutik. Hemendik aurrera, urtebeteko epea izango du Zestoako Udalak proiektua gauzatu ahal izateko.

Zestoako Udalak, Zestoa eta Urepele senidetzeko proiektua aurkeztu zuen Ideiak 2023 partaidetza bidezko aurrekontuen bigarren ediziora. Ideiak 2023 Gipuzkoako Foru Aldundiak eta Pirinio Atlantikoetako Departamentuko Kontseiluak elkarlanean gauzatutako ekimena da eta, hain zuzen ere, Zestoa-Urepele proiektu hori izan da Gipuzkoako 32 proiektu bozkatuenetako bat. Ondorioz, 20.000 euroko diru laguntza jaso du urtebeteko epean proiektua gauzatu ahal izateko.

Mikel Arregi Zestoako alkatea Gipuzkoako Foru Aldundian izan da proiektuaren aurkezpena egiten. Bozka eman duten herritarrei eskerrak eman nahi izan dizkie, eta hemendik aurrera martxan jarriko den proiektuan parte hartzera animatu ditu Zestoako eragile eta elkarteak, "proiektu herrikoia izatea baita helburua".

Senidetzeaz gain, beste lau ekimen gauzatzeko proposamena ere egin dute Zestoak eta Urepelek: lehenik eta behin, 'Urepele eguna' ospatu nahi lukete Zestoan eta 'Zestoa eguna' Urepelen; 'Laborari gazteak eta emakumeak' izeneko saioak ere egin nahi lituzkete, laborantza eta lehen sektoreari buruzko mugaz bi aldeetako ezagutzak eta esperientziak trukatuz; hirugarrenik, bertsolaritzaren bilakaera aztertu nahiko lukete generoaren ikuspegitik, Uztapide eta Xalbadorren garaietatik gaur egunera; eta, azkenik, Urepele eta Zestoa lotuko dituen oinezko ibilbidea egitea proposatu dute.


Euskaraz blai, Txoborro magoa


[MAGIALDIA] 'Auskalo', Eriz Magoa

Informazio gehiago: https://magialdia.com/


Harresiaren eta zazpi ateen historia balioan jartzeko proiektua aurkeztu du Bermeoko Udalak

Bermeoko Udalak Alde Zaharra inguratzen zuen harresia eta horrek izan zituen zazpi ateetatik abiatuz, Alde Zaharreko kultura ondarea berreskuratu, balioetsi eta ezagutarazi gura du. Hala, ateak zeuden lekuetan azalpen panelak jarriko dituzte. Gaur eguerdian aurkeztu dute proiektua udalerrian geratzen den ate bakarrean, Sanjuanportalen.

“Egitasmo honek beste urrats garrantzitsu bat suposatzen du herriko ondarearen balioztapenean, udalerriko bihotza den Alde Zaharra gune interesgarri bilakatzen lagunduko duena”, esan du Aritz Abaroa alkateak.

Aipatu du Bermeoko Alde Zaharrak duen ondare balio handia “nahikoa ezaguna” dela; “izan ere, gaur egungo Alde Zaharrak zehatz-mehatz islatzen du Erdi Aroko hiribildua, Bermeo Bizkaiko Jaurerriaren buru izan zen garaietakoa. Elkarrekin gurutzatzen diren kaleek eratzen dute Bizkai, Araba eta Gipuzkoako alde historiko zaharrenetarikoa eta handienetarikoa”.

Sanjuanportalerako prestatu duten panela

Gogorarazi du gaur egun ate bakarra geratzen dela zutik, baina bere garaian hiribildua defendatzen zuen harresiak zazpi ate izan zituela, “eta horiek ere izena eta historia daukatela”. Horregatik, Bermeoko Udalak udalerriko ondare historikoari balioa emateko eta denboraren poderioz desagertzen joan diren ate horien guztien historia berreskuratzeko proiektu bat landu du. Ildo horretan, ate bakoitza zegoen lekuan, informazio panel bat jarriko dute euskarazko eta gaztelaniazko azalpen eta irudiekin. Panel bakoitzak, gainera, QR kode bat edukiko du, informazio gehiagorekin. Hilabete batean panel guztiak bere lekuan kokatuta egotea espero dute.

Lantaldearen garrantzia. Bermeoko alkateak proiektu hau aurrera atera ahal izateko lanean aritu den lantaldearen garrantzia nabarmendu gura izan du: “Proiektu hau lantalde bikain, konprometitu eta profesional bati esker gauzatu ahal izan da, Asier Romero EHUko irakasle eta kultur eragile bermeotarrak, Bittor Uriarte historialari bermeotarrak eta Rober Garai marrazkilariak osatu dute”. Batetik, Uriartek eta Romerok harresiari eta ateei buruzko informazio historikoa bildu dute, eta material hori guztia aztertu, landu eta prestatu dute herriari modu erraz eta didaktikoan aurkezteko. Bestetik, informazio hori guztia oinarritzat hartuta, Rober Garaik ate bakoitzaren ikus-birsorkuntza prestatu du.

“Hiru profesional hauek Bermeoko historia ondo baino hobeto ezagutzen dute, eta bere garaian gure Alde Zaharrean zegoena bikain islatzen jakin dute”. Haren hitzetan, “sekulako lana” egin dute, horregatik, udaletik eskerrak eman gura izan dizkie, “euren jarrera eta elkarlanerako borondate handiagatik”.

Errenteriaportalerako prestatu duten panela

“Informazio askorik ez badago ere”, Uriartek adierazi du dokumentazioan oinarritu direla informazioa jasotzeko. Ateen “xehetasun zehatzak” edukitzea zaila izan da, eta, hortaz, gainontzeko ateak irudikatzeko, Sanjuanportaleko eredua jarraitu dutela aipatu du.

Gogora ekarri du XIX.mendean hasi zirela gutxika-gutxika ateak eraisten: “Garai hartako sentsibilitatea ez zen gaur egungoa. Santa Barbarako atea, esaterako, gunea ilundu egiten zuelako bota zuten, argia sartzeko”.

Garai eskertuta agertu da aukera emateagatik: “Erronka bat da niretzat nire irudimena aske uztea. Hala eta guztiz ere, koherentziaz egindako lana da”. Argitu duenez, harresian agertzen den huntza ere dokumentatuta dago. Uriartek eta Romerok egin duten lanari esker, esku artean dokumentazio sendoa izan duela dio, eta horrek aukera eman dio “sendotasunez” lan egiteko.

Liburuxka. Ateak zeuden lekuetan jarriko dituzten azalpen panelez eta irudiez gain, ate guztien irudia eta informazioa jasoko duen liburuxka bat ere egingo dutela esan du alkateak, bisitariei emateko asmoz: “Modu horretan, harresia osatu zuten ateen panelak bisitatu eta jarraituz, Alde Zaharretik ibilbide bat egiteko aukera izango dute”.


Herrerako balkoi batean harrapatuta geratutako sai arre bat aske utzi dute

Herrerako etxebizitza bateko balkoi batean harrapatuta geratutako sai arre bat (Gyps fulvus) aske utzi dute ertzainek eta animaliak babesteko elkarteko kide batek. Gertakaria asteartean izan zen, eta animalia ikusi bezain laster, Ertzaintzari deitu zioten etxeko jabeek. Balkoiko barandaren eta hormaren artean harrapatuta geratu zen, izkina batean, eta espazioa estua zenez, hegan egitea eragozten zion. Jabeek, egoera ikusita, Ertzaintzari deitu zioten.

Azkenean, bi ertzain eta animaliak babesteko elkarteko profesional bat igo ziren etxebizitzara, eta zoru garbigailu baten laguntzaz, profesionalak lortu zuen sai arreak berriro ere hegan egin ahal izatea.


Udalak Euskarazko Produktuen Katalogoaren edizio berria banatu du

Urtero bezala, Euskarazko Produktuen Katalogoaren edizio berria aurkeztu da eta Amasa-Villabonako udalak herriko ikastetxeetara banatu du, ikasle bakoitzak katalogoa etxera eraman dezan.

Katalogoa.eus web-orriak ia 11.000 produkturen erreferentziak jasotzen ditu. Urteko garai honetan seme-alabei edo ingurukoei euskarazko liburuak, musika edota jostailu eta jokoak erosi eta oparitzeko aukera paregabea izaten dela kontuan hartuz, Euskarazko Produktuen Katalogoaren edizio berria osatu dute, beste urte batez, Euskal Herriko 105 bat udal eta mankomunitatetako Euskara Zerbitzuk (tartean Amasa-Villabonako euskara zerbitzuak). Aurtengoa 22. edizioa da.

Bai web-orriak zein paperezko edizioak, biek ere itxura berriak estreinatu dituzte eta dituen edukiak bi atal nagusitan antolatuak daude: 0-12 urte bitarteko haurrentzako produktuekin osatua bata, eta 12-16 urte bitarteko gazteentzako produktuekin osatua bestea.

Paperezko edizioak 70.000 ale

Egunotan banatuko dira paperezko edizioaren 70.000 aleak Araba, Bizkaia, Gipuzkoa eta Nafarroan. Azkeneko urteotan egin den modu berean, paperean editatzen den katalogoak aurten ere bi azal izango ditu: azal batek sarbidea ematen die 12-16 urte bitarteko gazteentzat eskaintzen diren produktuei, eta beste aldeko azalak 0-12 urte bitarteko haurrentzako produktuei eta gurasoentzako materialei. Aurkezpen honi esker produktuen bilaketa nabarmen errazteaz gain, nortasun propioa ematen zaio adin tarte bakoitzari. Jakina, paperezko edizioak ez ditu jasotzen KATALOGOA.EUS web-orrian jasota dauden 2020ko produktu guzti-guztiak, atalka antolatutako hautaketa bat baizik: musika, DVD-filmak, aldizkariak, komikiak, liburuak, jostailu eta jokoak eta gurasoentzako materiala.

Maiz eguneratzen den web-orria milaka produkturen erreferentziekin eta, erosi nahi izanez gero, argitaletxeen denda birtualetara sartzeko aukerarekin

KATALOGOA.EUS maiztasunez eguneratzen den web-orria da, argitaratu berriak sartuz, deskatalogatu direnak kenduz eta, finean, jasotako produktuen kopurua etengabe hazten ari da. Dagoeneko 11.000 produktu inguru biltzen ditu 2 atal nagusien artean. Paperezko edizioak bezala, KATALOGOA.EUS web-orriak ere bi atal nagusi ditu: 0-12 urte bitarteko haurrentzako produktuekin osatua bata, eta 12-16 urte bitarteko gazteentzako produktuekin osatua bestea. Eta ez hori bakarrik, atal bakoitzak bere direktorioa du eta, hartara, tipologia bakoitzeko produktuen bilaketa nabarmen erraztu eta hobetzen da produktuak tituluaren, argitaletxearen, autorearen edota argitalpen-dataren arabera bistara daitezkeelako. Azkenean, erabiltzaileak produkturen bat begiz joz gero, argitaletxearen denda birtualera sartzeko manera izango du ‘noneskuratu’ botoian klikatuta.

Nobedadeen segimendua sare sozialen bitartez edota buletin elektronikora harpidetuz

Urtean zehar argitaratzen diren produktuen berri izan nahi duten interesatuek, Facebook-en bitartez jarraipena egiteko aukera izango dute. Gainera, KATALOGOA.EUS web-orriak buletin elektronikora harpidetzeko bidea ere ematen du, argitaratu berri diren hainbat produkturen erreferentziekin. Azken finean, horixe baita KATALOGOA.EUSen helburua: merkatuan aurki daitezkeen euskarazko produktuak erabiltzaileen eskura modu erraz batean jartzea.


Trumpen aholkulari ohi bat atxilotu dute, ustelkeriagatik

Mexikoren eta AEBen arteko hesia eraikitzeko aitzakian bildutako dirua bere interesetarako baliatzea egozten diote Bannoni, eta gainontzeko atxilotuei.

AEBeta Mexiko banatzen dituen hesia eraikitzen amaitzeko dirua biltzea zen, ustez, We Build the Wall proiektuaren helburua. Kanpaina 2018an jarri zuten abian, eta ordutik 25 milioi dolar bildu ditu. Baina, AEBetako fiskaltzaren arabera, diru horren zati bat euren gastuetarako desbideratzen zuten kanpainaren sortzaileek. Hala, fiskaltzak lau pertsona atxilotzeko agindua eman du; tartean, Steve Banon Etxe Zuriko aholkulari ohia eta 2016ko bozetan Donald Trumpen kanpainako arduradunetako bat, eta Brian Kolfage militar ohia eta proiektuaren bultzatzaile nagusia.

Akusazioaren arabera, hesia eraikitzera bideratu beharreko dirutik milioi bat dolar hartu zuen Bannonek bere «gastu pertsonaletarako», eta Kolfagek beste 350.000 dolar bereganatu zituen. «Diru emaileei esaten zieten Kolfagek ez zuela irabazirik proiektutik, baina gainerako kideak arduratzen ziren dirua desbideratzeaz, hark ere irabazien zati bat eskura zezan», azaldu du fiskaltzak.

Ikerketaz arduratu den Philip R Bartlett poliziaren esanetan, laurek kontu faltsuak sortu zituzten, dirua zuritzeko eta euren «krimenak» ezkutatzeko. Ustelkeria eta dirua zuritzeko konspirazioa egitea egozten diete laurei. Hogei urteko zigorra jaso dezakete.

Trumpen gertukoa

Bannon izan zen duela lau urte Trumpi Etxe Zurira iristeko modua eman zion kanpainaren arduradunetako bat. Buruzagi errepublikanoa agintera heldu ostean, ordea, bien arteko harremana nabarmen mikaztu zen, eta, 2017an, Trumpek kargutik kendu zuen Bannon, hark estatuburuaren seme zaharrenaren aurka jo zuenean, bozetako kanpainan zirela Errusiako ordezkaritza batekin biltzeagatik. Bannonek «traizio egitea» egotzi zion Trumpen seme zaharrenari.

Azken asteetan, ordea, Bannon estatuburuaren aldeko kanpaina egiten aritu da komunikabideetan.


Gizonezko bat atxilotu dute Gasteizen emakume bati egindako sexu erasoa leporatuta

Arkupe eremu batean emakumeari eraso egin izana leporatu diote 21 urteko atxilotuari. Biktima lurrera bortizki bota, eta immobilizatu zuen, eta sexu ukituak egiten saiatu zen.

Ertzaintzak 21 urteko gizonezko bat atxilotu du Gasteizen, joan den asteburuan Arabako hiriburuan emakumezko gazte batek pairatutako sexu erasoa egotzita. Segurtasun Sailak jakinarazi duenez, joan den igandean emakumezko batek erasoa salatu zuen ertzain etxean.

Etxerako bueltan zela, gizon batek eraso egin zion arkupe eremu batean. Biktima lurrera bortizki bota eta immobilizatu zuen, eta sexu ukituak egiten saiatu zen. Emakumeak telefonoa eskuan zeukala ikusita, erasotzaileak ihes egin zuen.

Ertzaintzak abiatutako ikerketari esker, erasotzailea identifikatu, eta larunbat honetan atxilotu dute. Ertzain etxera eraman zuten, dagozkion izapideak egiteko, eta jarraian, epailearen aurrera eraman dute.

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak eta/edo deitu doako telefono hauetara: 900 840 111 (EAEkoa), 016 (Espainiako Estatukoa) edo 3919 (Iparraldekoa, eguneko 24 orduetan erabilgarri, igande eta jaiegunetan 09:00etatik 18:00etara izan ezik). Ez dute fakturan arrastorik uzten, baina bai telefonoan. Beraz, ez ahaztu ezabatzea.


Mikel Markezek hitzaldi musikatua eskaini zuen atzo Zestoan

Mikel Markez. (Danbolin.eus) AEKren ikasturte hasiera eta Danbolinzulo Elkartearen 16. urteurrena aitzakia hartuta, hitzaldi musikatua eskaini zuen atzo, ostirala, Mikel Markezek, Zestoan. Bi elkarte horiek antolatu zuten ekitaldia, eta dozenaka lagun bertaratu ziren udaletxe azpira. Argazki bilduma Danbolin.eus-en ikus daiteke.


Intxaursaltsa udan

Betiko euskal postrea, jateko errezeta sanoa eta prestatzeko erraza.

Gabonekin lotzen dugun arren intxaursaltsa urteko edozein sasoitan jateko proposamena egin digu Iker Markinez Ormaiztegiko Kuko jatetxeko sukaldariak. Lau osagai nahikoa dira: intxaurrak jakina, esnea, azukrea eta ogi mamia. Hortik aurrera sukaldean lanean hastea besterik ez da falta.


Azpeitiko atletak bikain, Gipuzkoako Pista Estaliko Gazteen Txapelketan

Gipuzkoako Pista Estaliko Gazteen Txapelketa jokatu zuten larunbatean Donostiako Belodromoan. Urrezko dominak eskuratu dituzte Naiara Tena, Julen Azpiazu eta Nora Zubillaga azpeitiarrek.

Gipuzkoako Pista Estaliko Gazteen Txapelketa jokatu zuten larunbatean Donostiako Belodromoan. Azkoiti-Azpeitiko Xeye atletismo taldeko kideek parte hartu zuten lehian, eta emaitza bikainak lortu zituzten.

16 urtez azpikoen mailan, Ametz Sudupe azkoitiarrak brontzezko domina lortu zuen 600 metroko proban. 18 urtez azpikoen mailan, Bingen Aranbarri azkoitiarrak urrezko domina eskuratu zuen 1.500 metroko lasterketan. 20 urtez azpikoen mailan, urrezko bi domina bereganatu zituen Julen Azpiazu azpeitiarrak; 800 metroko eta 1.500 metroko probetan, hain zuzen ere. Kategoria berean, urrezko domina poltsikoratu zituen Naiara Tena azpeitiarrak 400 metroko lasterketan, eta zilarrezko domina 800 metrokoan. Adin tarte berean, Nora Zubillaga azpeitiarrak urrezko domina eskuratu zuen 800 metroko proban; Real Sociedad taldearekin lehiatu zen hura.


Korrika

Ez dut uste Alfabetatze Euskalduntze Koordinakundeak 1980. urtean Arantzazun lehenengo Korrikari hasiera eman zionean, gaur egun lortu duen babesa eta erantzuna esperoko zuenik.

Karmele Jaiok Korrikarako idatzitako mezuaren hasierak dioenez, herri honen eztarritik ateratako irrintzi bat da Korrika. Iparralde zein Hegoaldeko 2.400 kilometrotan zehar hamar egunetan milaka eta milaka lagunen euskararen aldeko aldarrikapena, irrintzia. Aitortu beharra dago parte-hartze itzel hau, antolamenduaren zailtasuna, logistikaren konplexutasuna, jendartearen giro alaia, euskararen aldeko deiadar ozena, munduaren beste muturretan oihartzuna duena, dela New Yorken edo Txinako harresian. Festa, erreibindikazioa, berrezpena, babesa, borondatea, sentimendua. Ez dut uste, Alfabetatze Euskalduntze Koordinakundeak 1980. urtean Arantzazun lehenengo Korrikari hasiera eman zionean, gaur egun lortu duen babesa eta erantzuna esperoko zuenik. Hitz-ekin izan da aurtengo Korrikaren lema: hitz egin, hitzarekin ekin, euskaraz ekin. Ekin euskara ikasteko, ekin euskara eguneroko bizitzan erabiltzeko, ekin "euskara ez delako daukagun zerbait, garen zerbait baizik!". Ezaguerarena eta alfabetatzearena izan baziren orduan euskarak zituen ahuldaderik nabarienak, ekin horren beharra du gaur euskarak, erabilerarena delako gaur euskarak duen akatsik larriena.

Korrikaren garrantzia ezin da ukatu, ekimen sortzaile izatetik fenomeno kulturala bihurtu delako, herri honen eztarritik ateratako irrintzi ahaltsua delako. Erabat ados. Hala ere, nire susmoa da ez ari garen gure buruari iruzur egiten, gure eguneroko euskararekiko jarrera zuritzen, zarata honekin intxaurren uzta kaskarra estaltzen. "Ekin" horrek bultzatu beharko gintuzke gure hizkuntzaren ezaguera eta erabilera indartzera, eguneroko bizitzan euskaraz hitz egitera, entzutera, ikustera, irakurtzera, idaztera. Nahiago dut euskaraz ikasten edo euskaraz diharduen bat, Korrikan kilometrotxoa eginda gero, euskara ahazten duten hamar baino; umeekin eta beraien artean euskaraz bizi den bikotea nahiz eta Korrikan parte ez hartu, umeekin bai baina beraien artean euskaraz hitz egiten ez duten eta Korrikan parte hartu duten hiru bikote baino; belarri-prest funtzionario bat, zortzi euskal abizenekin harro sentitzen den baina gaztelaniaz hitz egiten duena baino. Ekinean dago gakoa.

Euskaraldia moduko ekimenek bide horretatik jo nahi dute: jarrerak aztertu, ohiturak aldatu, euskararen presentzia areagotu, asertibitatea indartu, "euskara ez delako daukagun zerbait, garen zerbait baizik" mezuaz jabetu, koherentziaz jokatu. Bi ekimen osagarriak, Korrika eta Euskaraldia, biak garrantzi handikoak. Ez gaitezen gera lehenengoarekin bakarrik, biekin batera egin beharko dugu bidea eta. Badira urteak Mintzalagun programan parte hartzen ari naizela. Bi motatako mintzakide bereiziko nituzke nik mintzakideen artean: euskara ikastera bultzatuak izan direnak funtzionario direlako edo funtzionario izateko prestatzen ari direlako, batetik, eta, bestetik, euskarara hurbildu direnak euskaldun nahi izan dutelako beste inongo presiorik gabe. Bigarren taldekoak dira gehien miretsi ditudanak: Goio, Zuriñe, Joseba, Idoia, Marixa, Begoña... Gogoan dut Irene Vallejok idatzitako eta Fernando Reyek euskaratu duen Infinitua ihi batean liburu zoragarrian irakurri dudan Kristo aurretik 436. urtean Atenasen jaiotako Isokrates hizlari, politiko eta hezitzaileak idatzita utzi zigun esaldi hau: "Guretzat greziarrago dira kultura gurekin konpartitzen dutenak odol bera dutenak baino". Bat nator greziar pentsalariarekin, hizkuntza delako kultura baten ezinbesteko oinarria.


Lurtaro kooperatiba sortzeko batzarra abenduaren 17an

Lurtaro kooperatiba sortzeko eratze batzarra egingo dugu abenduaren 17an.

Larunbatean egindako batzarrean kooperatiba sortzeko pausoa ematea erabaki genuen. Hori horrela, Lurtaro kooperatiba sortzeko eratze batzarra egingo dugu abenduaren 17an.

Lurtaro elkartea osatzen dugun lagunok hiru urte luzeko ibilbidea egin dugu, eta uste dugu proiektua zabaltzeko garaia dela, kolektiboki egin behar dugulako bide hau. Honako lan taldeak sortu ditugu: ekoizpena, kontsumoa, komunikazioa, diru zaintza eta estatutuen lanketa. Lan talde horietako batean parte hartuko bazenu, jakinaraz iezaguzu lurtaro@komunikazioa.eus helbidera idatzita.

Argi dugu norabidea, baina bide luzea daukagu egiteko. Egin zaitez bazkide!


Israelek Gaza bonbardatu du, su-etena hasi eta bi ordura

35 hildako (gehienak palestinarrak) utzi duen bost eguneko indarkeria oldearen ostean, su-etena egitea adostu zuten atzo Israelgo Gobernuak eta Palestinako miliziek. Egun hauetako bonbardaketek kalte material ugari ere eragin dute Gazako zonalde txiroenetan.


Ganekogorta argiztatu

19:00etan geratuak dira Ermualden (Laudion) eta Ustara auzunean (Arrankudiaga-Zollon) taldeka igotzeko.


Baztan Futbol Taldekoek prestakuntza saioa izan dute Realeko futbolariekin

Baztan Futbol Taldeko kirolariek Realarekin prestakuntza saioa izan berri dute. Haiengandik ikasteko aukera izan dutelako, baztandarrek eskerrak eman nahi izan dizkiete.


Zezen suzkoa Euskaraldiaren azken eguneko festan

Lebi zezen suzkoak emozioz eta zirraraz bete zuen Goikoplaza, iluntzeko irteeran.


Hezkuntza Saila eta sindikatuetako ordezkariak Lakuan bildu dira

300 irakasle baino gehiago kontratatzeko lanean ari dela iragarri zuen Hezkuntza Sailak ostiralean. Sindikatuek, berriz, orain arte ez dela edukirik mahai gainean jarri salatzen dute.


Ohi baino lagun gutxiago bildu da Landare Berezien Azokan

Landare zaleek hitzordu berezia izan dute asteburuan Pagoetako Parke Naturaleko Iturrarango Lorategi Botanikoan. Bederatzigarren aldiz, Landare Berezien Azoka ospatu dute, eta antolatzaileek adierazi dutenez, 7.000 lagun inguru elkartu dira "urtez urte egonkortzen eta indarra hartzen" ari den azokara. "Aurreko urteetan 9.000 lagun inguru bertaratu izan dira. Aurten pertsona gutxiago joan badira ere, saltzaileak gustura daude izan duen harrerarekin, eta oro har balorazio positiboa izan du", jakinarazi du Amaia Agote antolatzaileak. Ohi bezala, larunbatean bildu zen pertsona gehien azokan; "10:00etan ireki genituen ateak, eta ordu erdi lehenago lagun talde bat zain zegoen atarian, euren landare kuttunenak erosteko zain. Sekula baino goizago joan ziren, eta poztekoa da hori". Antolatzailearen arabera, orduan saldu zituen landare gehien; "urtez urte ohartu gara larunbatean azokara joaten direnak landareak erostera joaten direla. Igandean, aldiz, batez ere eguna pasatzera joaten dira". Aurten aurreko urteetan baino astebete beranduago egin dute azoka, eta horrek ekimenak izan duen harreran eragin du. "Igandean, maiatzaren 1a izanik, ospakizun eta ekitaldi batzuk izan ziren inguruan. Hori hala, beste urteetan baino lagun gutxiago joan zen egun horretan. Hala ere, izugarri saldu da bi egunetan". Aurtengo edizioa 45 mintegik osatu dute. Antolatzaileen esanetan, aurreko urteetan ere "antzeko parte hartzea" izan ohi du. Mundu herrialde desberdinetako landareak izan dira salgai eta erakusgai bi egunetan. Mintegi bakoitzak landare Azokara hurbiltzen direnek "mota guztietako" landareak erosi ohi dutela adierazi dute antolatzaileek. Azokako eskaintza zabala kontutan izanik, Agotek aitortu du egun Landare Berezien azokak "publiko fidela" duela.


Hirigintza plana, nahi baino atzeratuago

Pandemiak eta bestelakoek ibarreko hirigintza planaren erredakzioa atzeratu du.

Ergoienako Udala da inbertsioetara gutxien bideratzen duen ibarreko udala. Udalerriko administrazio kudeaketa da gehien bat egiten duena eta udaletxea da duen jabetza bakarretakoa. Herri lanak eta bestelako inbertsioak Ergoienak ibarreko hiru kontzejuek egiten dituzte. Ergoienako Udalak motordun ibilgailuengatik edo bestelako zergengatik jasotzen duen dirua Lizarragako, Unanuko eta Dorraoko kontzejuei ematen die, herri bakoitzean jaso duenaren pare. Horregatik, aurtengo aurrekontua 313.200 eurokoa bada ere, inbertsioen atalean 1.000 euro besterik ez daude.

Udalaren esku administrazio kudeaketa dago eta horren baitan aparteko garrantzia du hirigintza planak. Gaur egungoa 1996koa da eta Ergoienako Udalean hura eguneratzea helburu gisa dute. Azken hiru legegintzaldietan horretan saiatu da udala. Emeterio Senar Elso alkateak eta Jose Mari Aierdi Fernandez de Barrena Lurralde Antolamenduko, Etxebizitzako, Paisaiako eta Proiektu Estrategikoetako kontseilariak eta bigarren lehendakariordeak lastailaren 29an Ergoienak hirigintza plana egiteko hitzarmena sinatu zuten.

Hitzarmenaren arabera, foru administrazioak hirigintza planak balio dituen 48.000 euroen %80 pagatuko ditu. Senarrek azaldu duenez, sinatu ondoren bizpahiru bilera izan dituzte planaren erredaktoreekin. “Baina pandemia eta bestelako arrazoiengatik atzeratuta dago guztia. Guk legegintzaldi akaberarako plana egina izatea nahi genuen, 2023rako. Baina, nire iritziz, ez dute bukatuko. Horretan saiatuko direla esaten dute”.

Dirulaguntzaz

Nafarroako Gobernuak despopulazioaren kontrako jardueretarako dirulaguntza eman zien herrialdeko udal guztiei joan den urtean. Ergoienako Udalaren asmoa zen jasotako 16.518 euroak hiru kontzejuen artean banatzea eta bakoitzari 5.506na euro ematea beraien herrietan inbertsioak egiteko. Foru administrazioak, ordea, ez zion utzi Ergoienako Udalari diru banaketa hori egiten, bere egitasmo batean inbertitzera behartu zuen udala. Senarrek azaldu duenez, “udaletxeko ganboikoan artxiboa dago. Hara igotzeko alkatearen bulegotik itxura gabe ibiltzen ginen. Diru hori egurrezko eskailera bat jarri eta artxiboa txukuntzeko erabili dugu”.


Eskalada tailerra

Gurasolagun antolatutako ekimena.


Mitxel Unzueta abokatua eta politikari ohia hil da

Unzuetak euskal politikagintzan eginiko urratsak goraipatu ditu EAJk, eta berak eginiko lana «esanguratsua» izan dela nabarmendu.

Mitxel Unzueta politikaria eta abokatua hil da, 88 urte zituela, EAJk jakinarazi duenez. «EAJk bere doluminik sentikorrena eta hurbiltasuna adierazi nahi dizkie Gernikako Estatutuaren sortzaileetako bat eta Trantsizio garaiko euskal politikagintzako eragile nagusietakoa izan zenaren senide eta lagunei», adierazi du alderdiak ohar baten bitartez.

Deustuko Unibertsitatean Zuzenbidea ikasi zuen Unzuetak, eta, bertako irakaslea izateaz gainera, bide luzea egin zuen politikagintzan ere. Franco hil eta Espainiako lehen hauteskunde orokorretan, senatari izateko hautatu zuten. Bi urte geroago, 1979an, berriro aukeratu zuten. Gernikako Estatutua idatzi zuten kideetako bat ere izan zen, eta hura 1979an onartu ostean, Eusko Legebiltzarrera jauzi egitea erabaki zuen, 1980 eta 1984 bitartean. EAJk «gizon pragmatiko» gisa gogorarazi du: «Printzipioen erradikaltasunean oinarrituta eta, aldi berean, zuzenbidearen, jurisprudentziaren eta arrazoi historikoaren aldekoa».

Hitz batzuk eskaini dizkio Andoni Ortuzar EBBko presidenteak ere. Haren arabera, euskal politikagintzako «garairik esanguratsuenetako batean funtsezkoa» izan da Unzuetak eginiko lana: «Trantsizioaren zirrikituetan aritu zen Konstituzioaren aurrean euskal herritarren aldarrikapenak defendatzen eta Gernikako Estatutua sortzen». Areago, alderdian bertan ere lan «esanguratsua» egin duela azpimarratu du, eta «gizaseme arteza, legegile bikaina eta goitik beherako abertzalea» izan dela nabarmendu. Erantsi du esker ona baino ezin dutela adierazi: «Berak utzi digun eredutik ere ikasi behar dugu, herri hau askatasun mailarik gorenera gida dezagun».


Domusa Teknikek diruz lagunduko du UKT

Domusa Teknik kooperatibak diruz lagunduko du Urolako Komunikazio Taldea (UKT). Zehazki, taldeak kaleratu berri dituen Guka gehigarriaren eta magazinaren babeslea izango da Errezilen kokatuta dagoen enpresa, eta trukean 2.000 euro jasoko ditu UKTk. Hitzarmena sinatu dute bi aldeek dagoeneko; izan ere, joan zen astean elkartu ziren Joseba Otaegi Domusa Teknikeko lehendakaria eta Gorka Zabaleta UKTko zuzendari nagusia.

Otaegik azaldu duenez, Domusa Teknik kooperatiba bat da, eta irabazien zati bat gizarteari itzultzen dio. "Errezilen kokatuta gaudenez, gure erreferentziazko ingurune soziala Errezil eta Urola bailara dira. Bertako kirol eta kultur ekintzen sustapenaz gain, euskararen normalizaziora bidean lanean dihardutenei babesa ematen saiatzen gara". Hain zuzen ere, bide horretan kokatu du Domusa Teknikeko ordezkariak UKTri emandako laguntza: "UKTk euskararen normalizaziora bidean egiten duen lana ikusita, interesgarria iruditu zaigu taldearekin hitzarmena sinatzea".

UKTko zuzendari Zabaletak, berriz, eskualdean "errotuta" dauden enpresekin "elkarlan eremuak" zabaltzearen garrantzia azpimarratu du. "Elkar hobeto ezagutzeko eta ikuspegi osagarriak partekatzeko plaza berri bat izan nahi du Gukak, eta eskertzekoa da Domusak proposamen berri horri emandako babesa".


Beñardo Kortabarria eta Basilio Ormazabal, 'Harira'-n

Debagoieneko udaletan ordezkatuta dauden alderdi politikoetako ordezkariei ahotsa eman eta mahai-inguruak egiten ari da Harira saioa denboraldi berrian. Eneko Azkarate eta Goiatz Aranarekin. Datorren astean Antzuolari eskainiko zaio. Beñardo Kortabarria alkatea eta Basilio Ormazabal bozeramaile jeltzalea izango dira mahaiaren bueltan.

Herritarrek ere izango duzue zuen gaiak edo galderak proposatzeko aukera. Posta elektronikoz: berriak@goiena.eus; eta whatsapp edo telegram bidez: 688 69 00 07. Galderak bidaltzeko azken eguna: igandea, hilak, 21.


Albiste izango dira: parke eolikoen proiektua, Hezkuntza Legea eta Euskal Herriko Bertsolari Txapelketa

Ostegun honetan albiste izango direnen laburpena hitz bitan.

Ondorengo gaiek hartuko dituzte gaur, irailak 15, hedabideetako lerroburu nagusiak:

- Parke eolikoen proiektua: Arnaldo Otegi EH Bilduko koordinatzaileak, Eneko Andueza PSEko idazkari nagusiak eta Jose Antonio Suso EAJko Arabako presidenteak Statkraft Norvegiako enpresa publikoak bultzatutako proiektua izango dute hizpide. Otegi, 09:00etan, Radio Euskadin, Andueza, 08:30ean, Euskadi Irratian eta Suso, 08:30ean, Radio Vitorian.

-Bildarratz, "Egun on Euskadi" saioan: Eusko Jaurlaritzako Hezkuntza sailburuak, Jokin Bildarratzek Euskal Autonomia Erkidegoko Hezkuntza Lege aurreproiektuaren zirriborroaren gako eta berritasun nagusiak aztertuko ditu ETB1en. 09:30etik aurrera, "Egun on Euskadi" saioan.

- Bertsolari Txapelketa Nagusia: 2022ko Bertsolari Txapelketa Nagusiaren aurkezpen ekitaldia egingo du Bertsozale Elkarteak Villabonan 19:00etatik aurrera.


Eibarko erasoaren egilea Zumarragako adin txikikoen egoitzara eraman dute

Atxilotuari genero biolentzia eta lesioak eragitea egozten zaio, eta ostegun arratsaldean eraman zuten Zumarragako adingabeen Ibaiondo egoitzara.

Fiskaltzaren esku utzi ondoren, Zumarragako Ibaiondo adingabeen egoitzara eraman dute ustez emakume bati arma zuriz eraso egin zion 17 urteko gaztea.

Gizonak asteazken honetan bere burua aurkeztu zuen Ertzaintzaren polizia-etxe batean. Gertakaria 15:40 aldera izan zen, Sostoa-Tarren kalean. Ikertzen ari diren arrazoiengatik, eraso egin zion emakumeari arma zuri batekin, eta hanka batean zauritu zuen. Biktima Mendaroko ospitalera eraman zuten.

Lekuko batek emakume horrek bide publikoan jasan zuen erasoaren zati bat grabatu zuen, eta horri esker identifikatu ahal izan dute erasotzailea. Susmagarria bere ohiko etxean ez zegoenez, bilaketa talde bat antolatu behar izan zuen Ertzaintzak.

Astearteaz geroztik zebilen Ertzaintza gizon horren bila, eta asteazken goizean atxilotu zuen, bere burua polizia-etxera aurkeztearekin batera.

Atxilotuari genero biolentzia eta lesioak eragitea egotzi zaio, eta komisarian egon zen ostegun goizean Adingabeen Fiskaltzaren esku geratu zen. Ostegun arratsaldean Ibaiondoko egoitzara eraman zuten.


Europako burtsek arnasa hartu dute, baina bankuetan izuak jarraitzen du

Credit Suissek Suitzako banku zentralaren laguntza onartu izanak lasaitu du merkatua. Ikusteko daude EBZren erabakiaren eraginak


Bisita gidatuen denboraldia martxan da

Mudejar artearen ibilbidea: Azkoitia, Loiola, Azpeitia bisitaren lehen saioa egin dute goizean, gaztelaniaz. Ibilbide bera egiteko aukera izango da bihar, euskaraz.

Iraurgi Berritzenek Urola Turismoaren bidez uztailerako eta abuzturako prestatu duen bisita gidatuen egitarauaren barruko Azkoitiko lehen hitzorduak asteburu honetan gauzatuko dira.

Hain zuzen ere, Mudejar artearen ibilbidea: Azkoitia, Loiola, Azpeitia bisitarekin hasi da denboraldia Azkoitian. Gaur egin dute lehen saioa, gaztelaniazkoa, 11:00etan parrokia ataritik abiatuta. Bihar, ordu berean eta toki berean hasita, ibilbide bera egiteko aukera izango da, euskarazko azalpenekin.

Dena den, biharkoan zein aurrerantzeko bisita gidatuetan parte hartu nahi dutenek aurrez eman behar dute izena, 943-15 18 78 telefono zenbakira deituta, 688 75 94 29 telefonora Whatsapp mezu bat bidalita edota i-loiola@urolaturismoa.eus helbide elektronikora idatzita.


Hitzaldia: 'Drogen funtzioa eta bilakaera sistema kapitalistan, 60. hamarkadatik gaur arte'

Aitor Aspuru kazetariaren hitzaldia izango da, 11:00etan hasita. Aspuruk 'Drogak, kapitalismoa eta mugimendu erradikalak' izeneko liburua idatzi zuen. Zapatuko solasaldian drogek sistema kapitalistan izan duten bilakaera eta funtzioa izango ditu hizpide. Xedea da atzera begira jarri, eta 60. hamarkadatik gaur arte sustantzien bueltan izandako eboluzioa eta interes politikoak aztertzea.


Langile bat hil da Zornotzako enpresa batean

Lan heriotza salatzeko elkarretaratzea deitu du gaur eguerdirako Enpresa Batzordeak. Kontzentrazioa 13:30ean egingo dute enpresaren aurrean.

Zornotzako Forging Steel Products enpresan langile bat hil da bart. LAB sindikatuak, "istripu ez traumatikotzat" jo du 46 urteko langilearen heriotza.

Lan istripu hori salatzeko eta familiari elkartasuna helarazteko Enpresa Batzordeak elkarretaratzera deitu du. Kontzentrazioa 13:30ean egingo dute, lantokiaren aurrean.


45 lagun elkartu ziren larunbatean Bortzirietako emakumeen* bazkarian

Bortzirietako bortz herrietako talde feministek antolatuta, bertso bazkaria egin zuten larunbatean Berako Zalain jatetxean. Oihana Iguaran eta Ekhiñe Zapiain aritu ziren bertsotan eta Iratxe Muxika gai jartzen. Giro ederra izan zuten eta 45 emakume* elkartu ziren.


Lian muralgilearen Ondarroako artelana, munduko 100 onenen artean

Ehun onenen artean bozkatzeko aukera zabalik dago urtarrilaren 30era arte.

Street Art Cities atariak 2022an egin diren munduko 100 mural onenak argitaratu ditu, eta, hain zuzen ere, Lian artistaren mural bat dago zerrendan, Ondarroako Kamiñazpi auzoan dagoena: «Ohore bat da niretzat zerrendan egotea; maila ikaragarria duten artistekin batera egotea berezia bezain ederra da».

Ez da lehenengo aldia Lian muralgilea ehun onenen zerrendan sartzen dena. 2019an ere lortu zuen zerrendan sartzea, Leitzako Atekabeltzen egindako muralaren lanagaz, eta, bozketa burututa, 45. postua eskuratu zuen. «Oso pozik hartu nuen albistea, eta mundu mailan 45. postua eskuratzea zoragarria izan zen, baina ez nuen sariaren fruituak ikusteko aukerarik izan, saria jaso eta hilabetera pandemia etorri baitzen».

Ikusi gehiago: 'Lea-Artibai eta Mutrikuko Hitza'-n

Bozketa. Ehun aukeratu horien artean irabazlea zein izango den bozka bidez aukeratuko da, eta bozkatzeko aukera zabalik dago, hain zuzen ere, urtarrilaren 30era arte. Street Art Cities aplikazioaren bitartez eman behar da botoa. «Botoa ematera gonbidatuko nuke jendea; aukera asko daude, eta, nor bere gustuen araberakoa izanik, badago non aukeratu».


Autoestima eta autozaintza feministari buruzko tailerra asteburuan

Coral Herrerak bideratuko du (erdaraz), emakumeei zuzendua egongo den doako tailerra, irailaren 25ean (15:00-20:00) eta 26an (9:00-14:00).

Tailer bera eskainiko da bi saioetan. Usurbilgo Udaleko Parekidetasun Sailak antolaturiko bi saioetarako taldea osatuko ez balitz, bakarra egingo litzateke. Parte hartzeko aurrez izena eman: 943 377 110 / parekidetasuna1@usurbil.eus

"Tailer honetan autoestimua, norbere buruaren ezagutza eta ahalduntze pertsonal zein kolektiboa landuko ditugu. Gure burua gehiago eta hobeto maitatzen ikasiko dugu, eta maitasunaz gozatu ahal izateko oinarriak zaintzen. Tresnak garatuko ditugu berdintasunezko bikote osasuntsuak sortzeko, tratu txar zein indarkeria orotik aske. Bakardadeaz, eta bizitzeko eta menpekotasun emozionalari aurre egiteko sare afektiboek duten garrantziaz ariko gara".

DATOZEN IKASTAROAK

Muxurbil

Klaseak iragarri dituzte, haur, nerabe nahiz helduentzat. “Oraingoz larunbat goizetan”. Osasun neurriak aintzakotzat hartuta eta talde txikiagoak osatuta bideratuko dituzte ikastaroak. Informazio gehiagorako: ixabel.agirresarobe@gmail.com / 675 712 383

Esperientzia Eskola eta oroimen tailerra

Irailaren 25era arte doan eman ahalko da izena Gizarte Zerbitzuetako 943 377 110 telefono zenbakira deituta. “Covid19-ak sortutako egoera medio, horiek emateko modua aldatuko da: taldeak murriztuta, espazioak moldatuta...”, ohartarazi du Udalak. Matia Institutuak Udalarekin batera antolaturiko Esperientzia Eskola 55 urtetik gora izan eta ikasten segitzeko grina duten herritarrei zuzendua dago. Lahar elkargoak eta Udalak elkarlanean sustaturiko memoria tailerra adineko pertsonei. Biak urrian abiarazi asmo dituzte.

Helduen Heziketan matrikulatzeko garaia

Helduen Hezkuntza Iraunkorrean (HHI) prest dute 2020-21 ikasturtea. Irailaren 17an hasiko dituzte eskolak. Interesdunek zabalik dute izen ematea. Hainbat jakintzen ezagutzan sakondu, DBH-ko titulua atera, hizkuntza ezberdinetan trebatu edota lagun arte giro ederrean aisialdiko ekintzez gozatzeko aukera eskaintzen du (bidaia eta irteera kulturalak, antzerkia, pilates, yoga, areto dantzak...). Migranteei zuzenduriko programa ere badute. Informazio gehiagorako:

epalasarte.eus

KzGunea

Konfinamendua hasi zenetik itxita egon ostean, uztailean zabaldu zuten. Irailean 9:00-13:00 artean irekiko dute Kzgunea. Bertara joan aurretik hitzordua eskatu beharra dago aldez aurretik. Usurbilgo Udalak berri eman duenez, dei horretan "kudeaketa zentro orokorreko langileek jakinaraziko dizkiete irizpideak erabiltzaileei". Ezinbestekoa izango da maskara jantzita izatea, "eta denbora muga izango dute, zerbitzuaren arabera". Hilabete honetarako hitzaldi sorta iragarri dute:

-Irailak 24, 11:00-11:30 "Google Lens. Gure kamerarekin bilatu".

-Irailak 29, 18:00-18:30 "Argazki mugikorreko aholkuak".

Hitzaldien xehetasunak:

-30 minutukoak.

-Youtuberen "Kzguneatic" kanalean.

-Informazio gehiago: kzgunea.eus

Informazio gehiago: tutor.usurbil@kzgunea.net/ 943 023 684 / Nagusia, 37.

Etumeta AEK euskaltegia

Euskara ikasteko maila guztiak, Mintzalagun, autoikaskuntza… eskaintza zabala aurten ere euskaltegian. Urriaren 5arekin batera abiatuko den 2020-21 ikasturte berrirako matrikulazio epea zabalik dute Etumeta AEK euskaltegian. Informazio gehiago:

Nagusia, 43

607 609 379

usurbil@aek.eus

aek.eus

muntteri.blogspot.com.es

Santuenea Elkartearen ikastaroak

-Astelehena: tai-chi (17:00), aeroyoga (19:10/20:15).

-Asteartea: hatha yoga (16:00-17:30 / 18:30-20:00 / 20:30-22:00).

-Asteazkena: restauratiboa (10:00), aeroyoga (17:40 / 18:55 / 20:15).

-Osteguna: reiki (17:00), hatha yoga (20:30-22:00).

-Ostirala: tai-chi (17:00).

Hasiera data eta izen ematea:

-Aeroyoga: 615 71 59 91 / 670 02 77 31.

-Hatha yoga: 619 79 11 70 / 670 02 77 31.

Oharra: egoera berriaren arabera, aldaketak izan ditzake.

Futbol Eskola abiatzeko prestaketak

Usurbil F.T.-k Futbol Eskola abian jartzeko prestaketa lanen egutegia plazaratu du:

-Urriak 2, ostirala, 17:00 Potxoenean: guraso bilera. Bertaratu asmo dutenek deitu aurrez 688 62 10 07 telefono zenbakira.

-Urriak 7 eta 9, asteazkena eta ostirala, 18:00-19:30 Haranen: izen ematea.

-Urriak 23, ostirala: lehen entrenamendu saioak:

17:30-18:30 2011-2012an jaiotakoak.

18:30-19:30 2009-2010ean jaiotakoak.

Eskola Kirola

Urriaren 5ean hasiko dira banakako jarduerak, hilaren 19an taldekakoak. Entrenamendu saioetarako zenbait moldaketa egin beharko dituzte antolatzaileek, "beste espazio batzuk erabili beharra, gehienezko edukierak ez gainditzeko". Izena irailaren 22a baino lehen online bideratu beharko da esteka honetan: https://docs.google.com/forms/d/e/1FAIpQLSf2LtmwvL2FNZNgsR_sv872mnPAVHCBj7izEC3DgmHjXxT3kQ/viewform

Usurbil Judo Elkartea

2020-21 kirol urtera begira da baita Usurbil Judo Elkartea. Denboraldi berrirako izen emateko epea irailaren 9an zabaldu zuten. Ordutik, astelehen eta asteazkenetan 17:30-18:30 artean Oiardo Kiroldegian bideratu daiteke matrikulazioa. “Oiardo Kiroldegiko aldapako sarreran egongo gara”, ohartarazi dute judo bilgunetik. Izen ematea bideratzeaz gain, duten eskaintzaren berri jasotzeko aukera izango da.

Kirol urte berria noiz hasi asmo duten ere zehaztu du Usurbil Judo Elkarteak. “Eskola adineko judoko ikastaroa urriaren 5ean hastea aurreikusten da”, ohartarazi dute.

Oiardo Kiroldegia

Haurrei zuzenduriko ikastaro eskaintzan izen emateko epea zabalik da:

-Irailak 15-20: iazko ikasturtean izena emanda ibili zirenek eta gainerakoek izena emateko epea.

-Irailak 21: izena emandako pertsona kopurua taldeen edukiera baino handiagoa bada, zozketa egingo da. Lehentasuna izango dute iaz ibilitakoek. Egunean bertan abisatuko zaie erabiltzaileei.

-Haurrek izena emateko formularioa.


“Lau egun eta hamaika bizipen” bertso barnetegian

Bertsoak, kantuak, umorea eta lagunak batu ditu udako bertso barnetegiak. Gorozikako aterpetxean 18 gazte, eta barnetegiko begirale eta sukaldariak elkartu ziren ekainaren 28tik uztailaren 1era bitartean, eta talde “ederra” osatu zuten: “Lau egun eta hamaika bizipen utzi dizkigu aurtengoan ere udako bertso barnetegiak”.

Ekainaren 28an heldu ziren Gorozikara, eta hainbat ekintza egin zituzten uztailaren 1era bitartean. Bertso barnetegia izanda, egunero bertso eskolan elkartu ziren, “kideekin kantatu eta ondo pasatzeko”.

Egindako ekintzen artean, kantu bat sortu eta grabatu zuten, Oskar Estangaren laguntzagaz.

Horrez gain, Ander Lipusekin jendaurrekotasuna landu zuten eta gai jartzailetzari buruzko gakoak ikasi zituzten. Beste ekintzen artean, Mundakara joan ziren egun pasa, eta bertso bazkariaz ere gozatu zuten, Onintza Enbeita eta Etxahun Lekuegaz.


Inbertsore talde batek Osinbeltzen berriztagarrien proiektua "abiatzeko interesa" azaldu duela dio Zestoako EAJk

Jeltzaleek ez dute xehetasun gehiago eman inbertsoreen gainean. "Zuhurtziaz jokatu behar badugu ere, albiste ona da herriarentzat", adierazi du Garikoitz Mendizabal alkategaiak.

"Datozen egunetan espero dut zerbait konkretua jakitea", zioen Garikoitz Mendizabal Zestoako EAJren alkategaiak, bere alderdiak joan den urtarrilean Osinbeltz harrobirako aurkeztutako asmoaz, datorren igandeko udal hauteskundeen atarian Urola Kostako Hitzari emandako elkarrizketan. Joan den ostiraleko hauteskunde kanpainako ekitaldian ere ildo beretik hitz egin zuen Mendizabalek. Eta atzo gauean, ohar bidez, inbertsore talde batek Osinbeltzen berriztagarrien proiektua "abiatzeko interesa" azaldu duela jakinarazi zuen Zestoako EAJk.

"Zuhurtziaz jokatu behar badugu ere, albiste ona da herriarentzat", Mendizabalen iritziz. "Zestoarentzat energia garbia sortuko lukeen instalazio bat ahalbidetuke luke honek, aspaldian abandonatuta dagoen espazio hau herritarren ongizatearen zerbitzura erabiliaz. Bere garaian egin genuen urratsak fruituak eman ditzake, eta guk lanean jarraituko dugu aukera hori gauzatzeko zestoar guztien mesedetan".

Jeltzaleek ez dute xehetasun gehiago eman inbertsoreen gainean, baina Mendizabalen esanetan, "hainbat onura ikusten dizkiote proiektuari, egingarria izateko". Urtarrilean Iñigo Ansola Energiaren Euskal Erakundeko [EEE] zuzendari nagusiarekin egin zuten agerraldian harrobi zenaren eremurako azaldutako asmoak berritu ditu EAJren alkategaiak. EEEk "proiektuaren bideragarritasun tenikoa eta ekonomikoa aztertzeko, eta ahalik eta erantzun azkarrena emateko konpromisoa" agertu zuela ere gogora ekarri du EAJren alkategaiak. Erakunde horren erantzunaren zain, "aurreragoko azterketek eta kudeaketek informazio gehiago emango digute, baina oraingoz baikorrak izateko aukera dugu", dio Mendizabalek, "interesa piztu duelako" proiektuak, eta "Jaurlaritzaren Energia zuzendaritzarekin lanketa egiten" ari direla aurreratu du. Zestoako EAJk Osinbeltzerako aurreikusitakoa gauzatzeko "formula bat baino gehiago" daude, jeltzaleen alkategaiaren aburuz: "Formula mistoa da bat, inbertsoreak lortutako energiaren zati bat udalari prezio onean saltzea, horrek herritarrei eta eraikinetara bideratzeko. Jaurlaritza ere sartu daiteke kapitalean, eta herriko energia komunitatea ere parte izan daiteke. Zehaztasunak zehaztasun, gure ustez lankidetza publiko-pribatutik heltzea da egokiena, inbertsoreen interesa eta interes orokorra uztargarri eginez".

Zestoa "erreferente gisa mapan kokatuko" lukeen egitasmoa da Osinbeltzerako dutena, EAJkoen esanetan: "Europako herrialde aurreratuetan, Alemanian esaterako, gisa horretako irtenbidea ematea aztertzen ari dira abandonatutako meategi irekiei. Proiektu aitzindaria izango litzateke Euskadin eta Estatu mailan".


Iosu Zalakain: "Pertsonalki zein maila kolektiboan, boxeo arratsalde borobila izan zen zapatukoa"

70 urteren ostean, hamasei kirolari elkarri mokoka aritu ziren larruzko eskularruak jantzita Bergaran. Boxeolari gazte amateurren zortzi borrokaldiz gozatu ahal izan zuten Udal Pilotalekura hurbildu ziren zaletuek; horietako batean lehiatu zen Sorabox taldeko kide den Iosu Zalakain bergararra. Hona Mireia Bikuñak Harmailatik saiorako egindako elkarrizketa.


18. Laburbira

Ordua: 19:00.

Tokia: Sutegiko auditorioa.

Zehaztasunak: "Laburbirak 18 urte egingo ditu Euskal Herriko eta Euskal Herritik kanpoko aretoak euskal filmekin betetzen. Edizio berri honetan ere hasiberriak eta profesionalizaziorako bidean dauden zuzendarien lanak zabaltzea du helburu.

Ondorengo lanak ikusteko aukera izango dugu:

Aterpean Ateri (Ruben Crespo)

Nigandik (Imanol G. Gurrutxaga)

Game Over (Ilune Diaz Pollacino)

Ilunabarrean esan (Xabier Vallina)

Babarrun txapelketa (Andoni Mtz de Madina eta Julen se la Serna)

Datsegit (Aitor Arruti)

Nire eguneroko maitea (Eñaut Castagnet, Manex Fuchs, Ximun Fuchs)

Agur (Iñigo Acha Gómez)

Emanaldiaren barruan zuzendari batekin solasaldia izateko aukera ere izango dugu.

Sarrera: doan. Izen ematea aurrez usurbilkultura.eus atarian.

Antolatzailea: NOAUA! Kultur Elkartea.


Fardelak birziklatzeko kanpaina

Denboraldiko azken saioan, Garikoitz Plazaola Eguzkiko kideak fardelak edo pixoihalak birziklatzeko martxan duten kanpainaren berri eman du. aplaneta.org webguneko Martin Mantxok Berta Caceres militante ekologistaren erailketaren inguruko epaiaren berri eman du. Horrez gain, mehatxatuta dagoen Lolita Chaves militante ekologistak Donostian emandako hitzaldiaz aritu da, Aliente sarearen berri eman du ere eta AHTaren aurkako bizikleta martxa izan du hizpide.


Txirri, Mirri eta Txiribon juniorren saioa izango da Azkoitian

Txirri, Mirri eta Txiribiton junior

(Hitza) Txirri, Mirri eta Txiribiton junior pailazoek emanaldia eskainiko dute bihar, larunbata, Azkoitiko Baztartxo antzokian. 18:00etan hasiko da umeentzako ikuskizuna, eta sarrera lau euro kostako da.


Inauterietako desfilea Grosen eta Erdialdean egingo dute, ia 2.000 lagunekin

Egoera epidemiologiko ona dela medio, Donostiak bere inauteriak berreskuratuko ditu aurten, eta udalak, Donostia Festak sailaren bidez, egitarau zabala prestatu du. “Zorionez, eta merezi dugulako, gure inauteri maiteak berreskuratuko ditugu”, adierazi du Jon Insausti Jaietako zinegotziak. Udaletik “pozik” eta “gogoz” daudela nabarmendu du zinegotziak, “errazagoa delako gauzak %100era antolatzea, %50era antolatzea baino”. “2020ko xarma berreskuratzen saiatu” badira ere, Insaustik gogorarazi du oraindik neurri batzuk bete beharko direla, eta horren erakusgarri direla desfilea bitan banatu izana eta maskara erabili beharko dela.

Hain zuzen ere, 24 konpartsa arituko dira desfilatzen, eta desfile bana egingo dute Erdialdean eta Grosen; bakoitzean 950 lagunek hartuko dute parte. Datorren asteburuan, hilaren 26an eta 27an, egingo dituzte desfileak, 17:01ean, Grosen eta Erdialdean aldi berean. Gainera, egun batean Grosen desfilatzen dutenek Erdialdean desfilatuko dute hurrengoan, eta alderantziz.

Horrez gain, Insaustik nabarmendu du inauteriek “auzo guztiak zipriztinduko” dituela. Izan ere, aipatu du, besteak beste, Añorgan Dibertimendua egingo dutela hilaren 26an eta Altzan Eltze Festa martxoaren 6an. Bestalde, Sardinaren ehorzketa ere berreskuratuko dute (hilaren 28an), antzinako konpartsek desfilatuko dute (hilaren 27an) eta inude eta artzainek ere desfilatuko dute (hilaren 26an). Konpartsen aurkezpenari dagokionez, ostegunean, hilaren 24an, egingo dute, Illunben (21:00etan). Egitarau zabala prestatu du Donostia Festakek, eta osorik kontsultatu dezakezue hemen.

Momo jainkoa eta bere segizioko kide bat izan dira ere prentsaurrekoan: Furius konpartsako Julen Nieto Gonzalez (Momo jainkoa) eta Cristina Nieto Gonzalez (segizioko kidea) anaia-arrebak, hain justu. Julian Nieto Gonzalezek osatuko du segizioa, eta Conchi Gonzalez Sanchez ere segizioko kide izango da; hil ondoren izendatu dute segizioko kide. Momo jainkoak mezu argia helarazi die donostiarrei: “Inauteriak izan ziren pandemia aurreko azken jai dotorea, eta pandemia osteko lehenengo jai dotorea ere izango dira. Ilusioa eta alaitasuna biziberritzeko balio behar dute”. Era berean, donostiarrak inauterietan parte hartzera deitu ditu Cristinak: “Gozatzeko jai bat dira inauteriak, eta jendea animatzen dut kalera mozorrotuta ateratzera, baita desfileetako karrozak txalotzera ere, lan handia egin baitugu”.

Aurtengo kartelari dagokionez, Maria Kristina zubiko dorreetako bat ageri da, mozorrotuta. Ruben Lucas Garcia diseinatzaile grafiko, argazkilari eta margolariak egin du. Donostiara bisitan etorri zenean, Urumea ibaia zeharkatzen duten zubien artean dotoreena iruditu zitzaion, eta kartelean hizpide izatea erabaki zuen. “Obra argia, garbia eta eduki kontzeptual handikoa” da, Festaken hitzetan.


Odei Jainaga: 'Harrituta gelditu naiz, ezustean harrapatu nau lehen jaurtiketa honek'

Aireko Euskadiko Txapelketak jokatu dira Anoetako estadio txikian. Odei Jainagak, xabalina jaurtiketan, Espainiako bigarren marka onena lortu du 81 metro eta 32 zentimetroko jaurtiketa eginda.

Aireko Euskadiko Txapelketak jokatu dira Anoetako estadio txikian. Odei Jainagak, xabalina jaurtiketan, Espainiako bigarren marka onena lortu du 81 metro eta 32 zentimetroko jaurtiketa eginda. Eibartarrak berak ezarri zuen errekorra pasa den astean Leonen, 81 metro eta 90 zentimetroko jaurtiketa egin ostean.


Ahozkotasunaren Nazioarteko Jaialdiak geldialdia Hernanin, bigarrenez

Hernanin lau geldialdi egingo ditu Ahoz Aho ekimenak: martxoaren 2an liburutegian; martxoaren 10ean Zikuñagako Libgunean; martxoaren 13koa Antziolako Libgunean eta martxoaren 17an Ahozkotasunaren gala nagusia, Biterin.

Bigarren urtez iritsiko da Hernanira, Ahoz Aho ekimena, Ahozkotasunaren Nazioarteko Jaialdia, Intujai Teatroak antolatuta. Tolosan eta Ordizian sortutako proiektua da, baina dagoeneko 19 udalerritara hedatu da jaialdia, eta urte honetan ere, ekimenarekin bat egingo du Hernaniko Udal Liburutegiak. 16garren edizioa izango da aurtengoa eta lau geldialdi egingo ditu Hernanin martxoan zehar. Jatorri ezberdinetako narratzaileak izango dira Hernanin eta mota guztietako publikoari zuzendutako istorioak kontatuko dituzte.

Aurreneko hitzordua martxoaren 2an izango da, hau da, datorren ostegunean. Belgikatik etorriko da Alberto García kontalaria, eta berak helduentzako kontaketa eskainiko du gaztelaniaz, arratsaldeko 19:00etan, liburutegian. Belgikan eta Alemanian ibilbidea egin duen kontalari, aktore eta zuzendari kataluinarra da García. Kontakizunaz gozatzeko, aldez aurretik gonbidapena eskuratzea ezinbestekoa da, eta horretarako bi bide daude: Biteriko leihatilan edota kultura.hernani.eus webgunean.

Alberto GarcÍa izango da liburutegian, hilaren 2an. Argazkia: alberto-garcia.be

Bigarren geldialdia astebete beranduago izango da, Zikuñaga eta Antziolako Libguneetan. Saio bana eskainiko dute, martxoaren 10ean eta 13an, hain zuzen ere. Saio hauek haurrei zuzendutakoak izango dira; Euskal Herriko (Dorleta Kortazar eta Marta Alzate), Frantzia-Polinesiako (Celine Ripoll) eta Mexikoko (Martha Escudero) kontalariak izango dira Hernanin, eta saio hauek elebitan izango dira, euskeraz zein gaztelaniaz. Arratsaldeko 17:30etan hasiko dira saioak.

Martxoaren 17rako, aldiz, Ahozkotasunaren gala nagusia antolatu dute, Biterin. Arratsaldeko 18:00etan emango zaio hasiera galari, eta edonori zuzendutako ekitaldia dela azpimarratu du Intujai Teatroak: «familian momentu ederra igarotzeko aukera paregabea izango duzue». Guztira 5 kontalari etorriko dira, hauek Euskal Herrikoak eta atzerritarrak, hala nola, Zoa Meza (Nicaraguia), Iñaki Carretero (Maturana) Birjiñe Albira (Iruñea), Ane Gebara (Gasteiz) eta Mai Gorostiaga (Tolosa). Beraz, bertaratzeko asmoa dutenek, aldez aurretik gonbidapena eskuratu beharko dute, Biteriko leihatilan edota kultura.hernani.eus webgunean sartuta.


'Etxerik txikiena' haurrentzako antzerkia taulatuko dute igandean Berako kultur etxean

Azaroaren 1ean Berako Kultur Etxean Yarleku antzerki taldeak emanaldia eskainiko du. Saioa 17:00etan hasiko da eta 55 minutuko iraupena izanen du. Sarrerak egunean bertan leihatilan, 16:00etatik aitzinera, lau euroren truke eskuratu ahal izanen dira. Erosle bakoitzak gehienez ere lau sarrera erosi ahal izanen ditu. Segurtasun neurriak beteko dira eta edukiera %30era mugatuko da.


Solasaldia

EH Bilduren solasaldia, Juan Karlos Izagirrerekin.


Euskal Eskola Publikoaz Harro plataformak segregazioa eta sare pribatua mantentzea kritikatu du

Eskola publikoaren aldeko plataformak uko egin die EAJk, PSEk eta EH Bilduk hezkuntza legerako adostu dituzten oinarriei.

Euskal Eskola Publikoaz Harro plataformak "erabat" uko egin die EAJk, PSEk eta EH Bilduk hezkuntza legerako adostu dituzten oinarriei. Izan ere, lege berriak "ez dio segregazioari aurre egiten, eskola publikoa zokoratzen du eta pribatuaren finantzazioa areagotzen du".

Plataformak kaleratutako ohar batean, "etsipena" azaldu du aste honetan jasotako testuak ez duelako egindako "lau eskaeretatik bat bera ere jasotzen": eskola publikoa hezkuntza sistemaren erdigunean egotea, zentro pribatu eta itunpekoen finantziazioa mugatzea, maila sozioekonomikoan oinarritutako eskola-segregazioaren aurka borrokatzea eta euskaran murgiltze-eredua bultzatzea.

"Hortaz, akordio honek eskola publikoa zokoratzen du, ez dio segregazioari aurre egiten, sare pribatuan finantzazioa areagotzen du eta ez du murgiltze-linguistiko eredua unibertsalizatzen. Uneko egoera dagoen moduan uzten du, eta ez doa kohesioaren, berdintasunaren, justiziaren eta euskalduntzearen bidetik", adierazi du.

Hezkuntza legearen oinarriek Steilas, LAB eta CCOO sindikatuen eta eskola publikoko guraso elkarteen kritikak jaso izan dituzte. Ikastoletako patronalek eta zentro pribatu erlijiosoek, ordea, babestu egin dituzte.


Bi komun publiko berri jarriko dituzte hirian

Donostiako Udalak bi komun publiko berri jarriko ditu hirian, Loiolako Latsari plazan eta Miramongo Mikeletegi pasealekuan. Bihar onartuko dute proiektua eta Miguel Angel Diez Hiri Mantentze Lanetako zinegotziak adierazi duenez, komun publikorik ez zuten eremuetan jarriko dira, horrelako instalazioak jartzeko eskaerak jaso baitituzte. “Hilabeteko epean zerbitzuan egongo dira, eta bi instalazioen kostua 85.500 eurokoa izango da”. Bi kabina berriztagarriak Lorke Systems enpresak jarriko ditu.


Arizmendienea eta parrokia bisitatzea, larunbaterako plana

Bada denbora bat Oiartzungo herriguneko ondarea ezagutzeko bisita gidatuak antolatzen dituztela. Arizmendienea eta Done Eztebe parrokiaren txokoei buruzko azalpenak ematen ari dira Elena Zalakain eta Joxe Mari Mitxelena, hurrenez hurren.

Orain larunbat goizero bisitaldiak eskainiko dituzte, bakoitza bere aldetik. Parrokia ezagutzeko tour-a 10:00etan hasiko da, eta Arizmendienearen berri izatekoa, berriz, 12:00etan.

Bi kasuetan, aldez aurretik jarri beharko da harremanetan Oarsoaldeko Turismo Bulegoarekin. Telefonoz izan daiteke, 943 49 45 21 zenbakira deituta, edo e-posta bidez idatzita. Bisitaldiak doan dira.


Tolosa CF-ko atletek zortzi domina lortu dituzte Gipuzkoakoan

Pasa den asteburuan jokatu zen absolutu mailako Gipuzkoako Atletismo Txapelketa Donostiako miniestadioan.

Tolosa CF-ko atletek zortzi domina lortu zituzten. Urreak bi izan ziren: Iratxe Martin 400 metro hesietan, 1.01,22ko markarekin, eta Maria Felisa Okomo pisu jaurtiketan, 11,72 metroko jaurtiketarekin.

Zilarrak beste bi izan ziren. Irati Azpilgain 100 metrotan, 12,10ko denbora eginez, eta Iker Esnaola pisuan, 13,18 metroko markarekin. Brontzezkoak lau izan ziren. Jon Ander Aurkiak bi lortu zituen, 200 metroetan (22,45) eta 400 metroetan (51,30). Ainhoa Muruak 400 metro hesietan (1.05) eta 18 urtez azpiko emakumezkoek, Saioa Carranza, June Lopetegi, Kira Pascual eta Laia Azpilgainek, 4x100 metroetan 48,96ko markarekin.


Eusko Jaurlaritzari "benetako pausoak emateko" eskatu dio Durangoko Udalak Airearen Kalitatearen Mahaiaren lehenengo batzarraren ostean

Martitzenean bildu zen lehenengoz Durangoko airearen kalitatea lantzeko sortu den foroa. Bertan bildu ziren Durangoko Udalean ordezkaritza duten alderdi politikoak, udaletxeko teknikariak, Durangairea plataformako kideak, eta Durangoko enpresa batzuetako ordezkariak.

"Mahai hau tresna bat da, denon artean urrats berriak eman ditzagun Durango garbiagoa, osasuntsuagoa eta iraunkorragoa izan dadin", azaldu dute Aritz Bravo eta Jorge Varela udal ordezkariek. Foroa sortzeak duen garrantzia nabarmendu dute, baita ere, Bravok eta Varelak. "Emandako pausoa oso urrats garrantzitsua da, orain arte ez baita egin halakorik. Orain, lehen urrats honen ostean, ibilbide orria zehazten hasiko gara".

Bestalde, Tecnalia enpresako teknikariak Legebiltzarrean egon dira, Durangoko Udalarentzako eginiko ikerketa azaltzen. Mikel Otero (EH Bildu) eta Miren Gorrotxategi (Elkarrekin Podemos - IU) legebiltzarkideek eskatu zuten Tecnaliako ordezkarien agerraldia. Jasangarritasun, Ingurumen eta Ingurune Naturalaren Batzordean egin zuten agerraldia.


Txanbolink_13

Osau. 1. Zerbaiten bilduma egin. 2. Iritsi. 3. Sendatu.

Mailu Arrietari eta Maria Angeles Lizarralderi esker izan nuen bertso zahar hauen berri. Bertso sorta luzea omen zen baina lerro solte batzuk besterik ez zituzten gogoratzen elkarrizketatu nituenean. Ondoren, Alicia Larrañagak beste zati batzuk osatzen lagundu zidan, baina zaila zen ahoz aho transmititutako ondarea 60 urte geroago berreskuratzea. Azkenik, Nati Arizmendik berreskuratu zituen ahanzturatik, eta memoria gauza miresgarria dela erakutsi zidan.

Emakume hauek Alberdi y Compañía ehungintza enpresarentzat lanean jardun zuten gazte denboran. Urte asko pasa dira ordutik, baina memorian iltzatuta dituzte orduko kontuak, onak eta txarrak. 1950eko hamarkadan lantegian greba egin zutenekoa, esaterako. Emakume langileentzat “20 duro” gehiago aldarrikatzeko hasi zuten borroka. Erantzun modura, agintariek Goardia Zibila bidali zuten herrira, Jesusen Bihotzaren egunez. Prozesio garrantzitsua egin ohi zen egun horretan Azkoitian. Greba egun hartan, goardia zibilek lagunduta egin zuen ibilbidea palioak. Zozoak, beleekin.

Zuzula baserrikoa omen zen bertsoak jarri zituen gizona. Oraindik ez dut pasartea osatu, beraz, haren izena esango didanik ez baitut aurkitu. Norbaiten memorian gordeta egongo da hori ere.

Azkottiko herrian

pakean pakeko

baña gosea ez da

ona etxerako

Lana egin ondoren

lapikua plako

haurrak eskean eta

ogia auzorako

Bizi modu hau ezta

kristauentzarako.

Langileak aspertu

dira makinetan

besoak antxumatu

dituzte egunetan

Hasi dira nagusiak

gero konponketan

agintarien gaindik

jo dute hizketan

Agindu asko baina

guardiak kaletan.

Hasteko eta gero

emango dutela

gose dagoenarentzat

arrazoi epela

Kanta honek ez digu

betetzen sabela

erantzuten ari da

ibaian zakela

Emateko ta lana

egingo zaiela.

Azkottira guardiak

herria zaitzeko

Jesusen Bihotzaren

Egun handirako

Herri dana batu zan

prozesiorako

han ez zan inor behar

pakeak egiteko

Guardiak izan ziran

Palio ondorako.

Aginduak agindu

baina txanponik ez

egun luzatu eta

ezin jan esku hutsez

Guardian Atraskuan

kanpaian entzunez

hoien lo eta janak

kobratu ezin ez

ibili omen dira

tripetako minez.

Agindariengandik

nagusiengana

horrenbeste ibili

alperrikan dana

Esango dizuet nik

burura zaidana

holaxi ibili zala

gure Jesus ona

Herodesen etxetik

Pilatosengana.


Ozkarbiko Gabonetako loteria

Urtero moduan dezimo osoak jarriko ditu salgai Ozkarbi elkarteak. Ordenadore bidez egin daiteke eskaera eta baita ere elkartean bertan hilaren 18an, 18:30etik 20:00etara edo hilaren 19an 11:00etatik 13:00etara. Zuzendaritzako bi kide izango dira elkartean.


7.700 euro hiri altzaritan

Montikoko makinak berritu eta argiteria jarri du udalak, baita loreontzi berriak jarri.

Irurtzungo Udalak kultur etxe ondoko parkean, Montikon, hainbat berrikuntza egin ditu. Alde batetik, ariketa fisikoa egiteko makinak berritu ditu. Bederatzi daude. Eta, bestetik, parkea argiztatu du hiru fokuren bidez. Horrekin irurtzundarrek ariketa fisikoa lasaiago egin dezakete, baita denbora gehiagoan ere. Argitasun faltak parkea segurtasun aldetik puntu beltza bihurtua zuen, jada ez dena. Makinak berritzeko 2.700 euro bideratu ditu eta argiteriara 1.800. Irurtzungo Udalak, bestalde, loreontzi berriak jarri ditu San Martin, Lizarra eta Amaia kaleetan. Herria atseginagoa egiteko helburuz jarri ditu udalak eta, horretarako, 3.200 euro bideratu ditu.


Ez dizute 1.500 euro kobratuko 636634795 edo 693955444 zenbakira deia itzultzeagatik

Maldito Bulok gezurtatu egin du, eta gogorarazi du gutxienez 2014tik dabilela mezu hori sarean.

Azkenaldian sarean bolo-bolo dabilen mezu baten arabera, 636634795 eta 693955444 telefono-zenbakietara deia itzuliz gero, 1.355 eta 1.500 euro artean kobratuko dizkizute, hurrenez hurren. Mezua, baina, guztiz faltsua da.

Iruzur hori ez da berria, aspalditik dabil Interneten. EITB Mediak fake news-ak geldiarazten bidelagun duen Maldita.es-ek (Maldito Bulo atalaren bidez) duela egun gutxi ohartarazi duenez, hainbatetan gezurtatu du mezu hau, baina berriz ere bulta da. Kontsumitzaileen eta Erabiltzaileen Elkarteko (OCU) aholkularitza juridikoak igorritako "alerta" hori, ordea, ezbairik gabe, gezurra da.

Hau da, beharbada, WhatsApp bidez jaso duzun testua:

"693955444 telefono-zenbakitik deitzen badizute, ez itzuli deia. Iruzur bat da. Deia 1.355 euro kobratuko dizute. Kontsumitzaileen Elkarteen informazioa da. Zabaldu".

Ondorengoa gaineratzen du mezuak: "Asko landutako iruzurra da. Kontuz ibili. OCUren aholkularitza juridikotik bidali didate. Buloa den edo ez jakiteko lagun bat Interneten bila aritu da, baina Telefonicak ere bere webgunean argitaratu du. Kontuz telefono zenbaki honekin, arriskutsua da".

OCUk berak 2016an bere webgunean argitaratu zuen zabaltzen ari zen mezuan elkartearen izenaz baliatzen zirela iruzur egiteko, eta haiek ez zutela zerikusirik ustezko ohartarazpenarekin.

Ikus daitekeenez, aspaldiko teknikak bere horretan dirau, baina gaur gaurkoz zenbaki horiek ez dute funtzionatzen. Kontsumitzaileen elkarteaz gain, Polizia Nazionalak ere behin baino gehiagotan ohartarazi du mezu-kate hori buloa dela:

Beraz, ez da egia 1.500 euro kobratuko dizutenik deia 636 634 795 edo 693 955 444 zenbakira itzultzeagatik.


Amurrioko tren geltokiko lanen esleipena abiatu dute

Irisgarritasuna hobetzea da lanen helburua. Lurazpiko pasabidea eraikiko dute horretarako, eta igogailuak instalatu. Guztira, 2.067.643,21 euroko aurrekontua iragarri dute.

ADIF enpresa publikoak asteazkenean abiatu zuen esleipena Amurrioko tren geltokian lanak gauzatzeko. Obra horren xedea da irisgarritasuna bermatzea mugikortasun arazoak dituzten erabiltzaileei.

Horretarako, proiektuak honako jarduera hauek barnebilduko ditu: lurazpiko pasabidea eta arrapalak eraikitzea, igogailuen instalazioa, nasen zabalpena eta altuera igotzea eta argiteria aldaketzea. Halaber, markesina berria jarriko dute.

Guztira, 2.067.643,21 euroko aurrekotua proposatu du ADIFek eta urtebeteko iraupena izango dute lanek.

PSE-EEren eta EAJren mezuak

Amurrioko zinegotzi sozialista den David Romerok mezua zabaldu du adierazteko obra horien esleipenak erakusten duela Pedro Sanchezen Gobernuak konpromisoa duela Aiaraldearekin: "Espainiako Gobernuaren inplikazioa erakusten du egiteke zeuden azpiegiturekin eta adostutako akordioekin".

Amurrioko EAJk ere oharra plazaratu du obren balorazioa egiteko. Jeltzaleek positiboki baloratu dute obrak hasi izana, baina nabarmendu dute duela "urte asko" egon behar zirela eginda. Horregatik, "jarraipen zorrotza" egin diote prozesuari, udal-taldearen zein EAJko senatarien zein diputatuen partetik. Gogorarazi dutenez, proiektu hau Espainiako Estatuko 2017ko Aurrekontu Orokorretan sartuta zegoen, jeltzaleen eta sozialisten arteko akordio bati esker.


Negu giroko goiza girotu du Hurbilagoren Udazkeneko Azokak

Postu eskaintza zabalean barrena osteratxoa egiteko aukera eskaini du Usurbilgo ostalarien eta merkatarien elkarteak goizean frontoian; tartean, haien produktu nahiz sortze lanen erakusleihoa plazara atera dutenak.

Negu giro betean ospatu da igande goiz honetan Hurbilago Elkarteak antolaturiko Udazkeneko Azoka. Herriko nahiz herritik kanpotik etorritakoen produktu edota sortze lanen erakusleihoan bilakatu dute pilotalekua. Aipamen berezia merezi dutenak, herritarren postuak; frontoi sarreran ziren Lizardi liburu dendakoak. Tartean, Zorione Mendezen "Marrak" proiektuaren postua, Ione Iruretagoienak diseinaturiko arropa, Usurbil 1936 elkartearen postua.... Buztinzulo elkartekoek postua jartzeaz gain, haurrei tailerra eskaini diete. Eta gezien bidez, ibilbidearen noranzkoa zehaztua zegoenez, helmugan jan edana; Saizarrekoen sagardoa txotxetik dastatzeko aukera baita, herriko gaztaingile taldearen itzulera ere.

Herritik kanpotik etorritako postuen artean ere denetarik aurkitu dugu; jatekoa, arropa, margolanak... Irudiotan bildu dugu azoka.


Zelaiko zuzendaritzaren kontra salaketa jarri dute langileek, kaleratzeengatik

Zumaiako Zelai talasoterapia zentroko langileek zuzendaritzaren kontrako salaketa jarri dute, kaleratzeak medio. Egoitzaren «iruzurrezko itxiera» salatu dute, zuzendaritzak Espainiako Gobernuak onartu duen lan erreforma «aitzakiatzat» hartu duelakoan. Hori hala, kaleratze orokorraren eta itxiera patronalaren aurkako salaketak jarri dituzte langileek Donostiako epaitegian. Zigor Gazpio Zelaiko ELAko ordezkariak epaiketa datozen asteetan hasiko dela aurreikusten du. Zuzendaritzak martxoaren 28an itxi zuen talasoterapia gunea, eta bertan lan egiten zuten behargin guztiak —hogei langile finko— kaleratu zituzten. Gazpiok nabarmendu duenez, «zuzendaritzak bazituen bestelako irtenbideak», baina «langileen greba eskubidearen aurka» egin du. Langileek pasa zen otsailetik lanuzteak egin dituzte asteburuetan, baina zuzendaritzak itxiera patronalarekin erantzun zion hainbat kasutan. Gazpioren ustez, zuzendaritzak «mendeku» bezala hartu du erabakia.


Zarauzko EH Bilduk herri batzarra deitu du bihar arratsalderako

Alderdiaren egoitzan egingo dute 18:30ean hasita eta maiatzeko udal hauteskundeak izango dituzte mintzagai.

Aurtengo maiatzean izango dira hurrengo udal hauteskundeak eta bidea prestatzen joateko herri batzarra deitu du EH Bilduk. Aurreratu dutenez, ordu eta erdiko iraupena izango du eta 18:30ean hasiko da alderdiaren egoitzan (Santa Marina 20).

Horrez gain zehaztu dute, hiru puntu izango dituen saio monografikoa izango dela biharkoa. Hauek dira hiru puntuak: kokapen politikoa, emandako pausoak eta hurrengoak, eta parte-hartze irekia.


"Helburua materiala jendeari iristea da"

Ainhoa Ramirez de Alda Azurmendi Lehen Hezkuntzako irakaslea da, eta ikasleendako materiala sortzen du.

Sare sozial batean Ainhoaren Txokoa deitutako kontua sortu du, berak egindako metodologia aktiboetan oinarritutako ikas materiala elkarbanatzeko.

1. Zer da ainh.oaren_txokoa?

Instagramen sortutako profil bat da, eta horren helburua da nik egindako materialak edo euskaratutako materiala beste irakasleekin, familiekin edo nahi duenarekin partekatzea.

2. Nolako materiala sortzen duzu?

Nik behar dudanaren arabera sortzen dut. Nire egunerokotasunean sortzen diren gauzak edo hezkuntzarekin lotutako beste profiletan agertzen diren argitalpenak ikusita, euskaratzen ditut nire gelan erabiltzeko. Material manipulagarriarekin autoestimua igotzen dela, blokeoak ekiditen direla, jolasten dela eta nire ikasleek gehiago ikas dezaketela sinisten dut. Horregatik, sortzen dudan materiala jolasteko, manipulatzeko eta helburuak lortzeko balio du. Azken urtetan, LH 1go eta 2. mailatan egon naiz, baina nire materialak Haur Hezkuntzan eta 3. edo 4. mailatarako baliogarriak dira.

3. Zure materiala sortzeko beharra ikusi zenuen?

Orain arte horrela egin dut. Lanean hasi nintzenetik sortu dut nire materiala eta ikusi nuen jende askok egiten zuela. Jende hori guztia ari ginen materiala sortzen, baina ez genuen partekatzen. Nik sortutakoa beste batek sortu ahal du, dena asmatuta dago eta, beraz, pentsatu nuen partekatzen badut beste bati lana kentzen diodala; nire materiala hobetu dezake eta feedback-a sor daiteke ere.

4. Nondik hartzen dituzu ideiak?

Profil interesgarri asko daude. Mundu honetan aspaldi sartu zen jendea badago. Material hori gehien bat gaztelaniaz edo ingelesez egina dago. Profil horietatik ideiak hartuta edo materiala, bera, hartutako ere. Askok doan elkarbanatzen dute. Euskaraz falta zela sumatu nuen eta hortik abiatuta euskaratu nituen, horrela hemen ere erabil daiteke. Adibidez, Objetivo 2022 kontuan ulermen testuak jartzen ditu eta nik euskaratzen ditut; Maestra_saritea Madrileko irakasle bat batez ere hizkuntzarekin zailtasunak dituzte ikasleentzako materialak sortzen dituena, eta Euskal Herrian ere irakasle influencerrak daude. Oso profil interesgarriak daude.

5. Eta nolakoa da material hori?

Ezagutzen dugun materiala da. Dobble karta jolasa izan daiteke, Kaboom! da beste jolas oso interesgarri bat, profilean azalpen txiki bat ikusi daitekeela…. Ikasten ari garen hiztegia barneratzeko erabiltzen dut. Arreta jolasak dira eta matematika gaitasunarekin ere lotuta daude, zenbakuntza, geometria eta abar. Horrek ez du esan nahi gero fitxak eta abar egiten ez dituztenik. Dena ez da jolasa. Baino asko laguntzen du.

6. Pedagogia mugimendu berri bat zaretela esan daiteke?

Ez dut uste mugimendu har daiteenik. Baina metodologia aktiboetan parte bat gara.

7. Nola hasi zinen?

Betiko irakaskuntza edo tradizionalarekin ikasi eta gero eta behin hezkuntza mundu honetan sartuta nengoela hutsuneak zeudela ikusi nuen. Liburu batekin edo fitxa batekin gauza asko ez zirela lortzen ikusi nuen, batez ere zailtasunak dituzte ikasleekin eta beste ikaskuntza mota bat edo erritmo bat dituzten ikasleekin. Orduan, trebatzen hasi nintzen. Montersori ikastaro bat egin nuen, material manipulagarri asko erabiltzen dela… Edizio lanetarako ere ikastaro bat egin dut, materialak programa batekin eginak daudelako. Formakuntza berezia hartu nuen. Hasieran egindakoak gaur egunekoekin alderatuta, alde handia dago. Canva deitutako programa bat erabiltzen dut. Online erabili daiteke.

8. Zenbat denbora eskaintzen diozu?

Atzean lan asko dago. Egunaren araberakoa da. Lan honek sormenarekin lotura handia dauka, eta sormena ez dator egunero. Zerbait bururatzen zaidanean edo nire gelan zerbait suertatzen denean, apuntatzen saiatzen naiz. Koaderno batean ditut behar ditudan gauza batzuk idatzita, gero sortu ahal izateko. Egia da sormen handiko pertsona bat naizela, eta ez zait gehiegi kostatzen. Baina Instagramen profil pila bat daude eta askotan oso baliagarriak dira. Ez da dena sortu behar.

9. Zein izango da hurrengo materiala?

Kaboom! jolasak arrakasta handia du ikasleen artean, baita nire profilean ere. Gabonetarako egin nuen Gabonetako hiztegiarekin, eta orain ekintzekin, aditzen, beste bat prestatzen ari naiz. Hori izango da hurrengo jolasa. Eskakizun handia daukate ulermen testuek. Objetivo 2022 kontuak gaztelaniaz sortzen ditu eta nik euskaratzen ditut. Oso arrakastatsua izaten ari da. Hasi naiz; ez dakit noiz bukatuko duda, baina hurrengoak horiek dira.

10. Perspektibarik?

Egia esan, bat-batean bururatutako ideia bat izan zen Ainhoaren Txokoa, eta elkarbanatzeko helburuarekin sortu nuen. Ez nekien besteentzako interesgarria izango zen edo ez nire materiala. Baian nik espero nituen baina jarraitzaile gehiago ditut, eta oso pozik nago. Azaroaren bukaeran sortutako profil bat da. Nire helburua ez da jarratzaileak lortzea, materiala jende gehienak izatea baizik.

11. Irakasleak ez ezik, beste publiko batendako ere baliagarria da, ezta?

Bai. Hezkuntza mundutik kanpo askok eskatzen didate eta eskertzen didate. Nire seme-alabekin erabiliko dut edo akademia batetik erabiltzeko idazten dizutenean oso polita da. Aurreko egunean ludoteka batetik idatzi zidaten, eta erabilera desberdinak ikusteak pozten zaitu. Asko gustatuko litzaidake beste norbaitek erabiliko balu, eta beste erabilera bat emango badio, nirekin partekatzea.


Donostiako Udalak Mari Jose Bravo omentzeko plaka bat paratu du

Batallon Vasco Español taldeak bortxatu eta hil zuen 16 urteko gaztea, duela 41 urte. Udalak «bizirik» mantendu nahi du haren oroimena.

Maria Jose Bravo del Valle. BVEren biktima. 1980-05-07. Bi esaldi eta data bat plaka batean idatziak, gertatutakoa atzendu ez dadin. Donostiako Udalak Mari Jose Bravo ikaslea omendu du Loiola auzoan, bizileku zuen hartan, haren omenezko plaka bat paratuta. Garaian 16 urte zituen gaztea bortxatu eta buruan jota hil egin zuen BVE Batallon Vasco Español eskuin muturreko talde parapolizialak, duela 41 urte. Ez zen hilketa ikertu ere egin.

Eguerdian gogoratu dute gertakari hura, Donostian. Biktimaren senideak, Eneko Goia alkatea eta gainerako udal taldeetako ordezkariek parte hartu dute Latsari plazako ekitaldian. Zuriñe Bravo biktimaren ilobak eskerrak eman ditu, nahiz eta omenaldia hilketa gertatu eta lau hamarraldi geroago egin duten: «Eskerrik asko keinu honengatik. Gertatu zenean, ez zen ezer egin: ez doluminik, ezta ordezkari politikoren baten hitzik ere. Nire familiari inork ez zion ezer esan. Erabat babesgabe utzi gintuzten».

Ekitaldian arrosa zuriak utzi dituzte lurrean paratutako plakaren ondoan, eta Donostiako Txistulari Bandak parte hartu du. «Bravoren senitartekoekin partekatu nahi izan dugu momentu hau haren oroimena bizirik mantentzeko. Memoria bizirik mantentzeko lanean beste pauso bat da hau», azaldu du Goiak. Bravorena «oso kasu tragikoa» izan zela ere esan du: «bidegabea» eta «krudela».

Hilketa, zigorgabe

Mari Jose Bravo bere bikotekide Javier Ruedarekin zegoen hil zuten egunean. BVEko kideek larri zauritu zuten Rueda jipoi bat emanda, eta Bravo haiekin eraman zuten, beste leku batean bortxatu eta buruan zenbait aldiz jota hiltzeko. Rueda zortzi urte geroago hil zen, jipoi hark eragindako kalteengatik. BVEk bere gain hartu zuen hilketa, eta bi gazteek ETArekin lotura zutela esan zuen. Ez zen ikerketarik egin, Poliziaren arabera, frogak desagertu egin zirelako.

Donostiako Udalak hamabi plaka paratu ditu dagoeneko, azken hamarkadetan izan diren indarkerien biktimak oroitzeko eta «ikusgarritasuna» emateko. Bravorena da eskuin muturreko talde baten biktima oroitzen duen lehenbizikoa. Gainerakoek ETAk, DRILek eta Komando Autonomo Antikapitalistek eragindako biktimak gogoratzen dituzte.


'Nerabezaroa laguntzeko gogoetak' hitzaldia

Nerabezaroa laguntzeko gogoetak hitzaldia Miren Cíaren eskutik: gogoeta egiteak ikaskuntza prozesuan laguntzen digu eta horregatik ezinbestekoa da guk, guraso bezala, nerabezaroa laguntzeko zenbait galdera egitea.

Arratsaldeko 19:30ean Civivox Jus La Rotxan.


Garrastatxuk Pinondo plaza eta Andragunearen ondoko erribera berritzeko asmoa agertu du

Pinondo durangar guztientzat "abegitsua eta zirraragarria" izatea gura du.

Durangoko EH Bilduren Ima Garrastatxu hautagaiak Pinondo plaza berritzeko eta Andragunearen ondoko erreka erribera berritzeko "konpromisoa" hartu du. Garrastatxuk jakinarazi du proiektuaren diseinua lizitaziora atera dela dagoeneko. Berritze horren ardatzak hiru multzotan batu dituzte. Espazioa berrituta eta eremuak inklusibo eginda, jarduerak antolatu gura dituzte era komunitarioan gozatzeko. "Pinondo plaza Durangoko altxorretako bat da, inguru ikusgarriz inguratua. Santa Anako arkua, erreka, zuhaitz ikusgarriak, iturria, Etxe Zuria jauregia,… Pinondo leku magiko bihurtzen duten elementuak dira. Gogor lan egingo dugu merezi duen distira itzultzeko", azaldu du.


Azkoitiko musika bandak kontzertua eskainiko du larunbat arratsaldean Plazaberrin

Larunbatean, kontzertua Azkoitiko Musika Bandak Plazaberrin (19:00). Hamasei abesti eskainiko dituzte herritarren aurrean emango duten kontzertu berezian.

Azkoitiko musika bandak kontzertua eskainiko du etzi, larunbata, Plazaberrin; 19:00etan hasiko da bandaren emanaldia han. Iaz bezala, aurten ere herriko hainbat abeslari izango dituzte bidelagun bandako kideek. Hain zuzen, Julen Etxanizek, Maite Alberdik eta Andrea Pozok abestuko dute bandako kideekin batera.

Carlos Muñoz bandako zuzendariaren aginduetara, hamasei abesti joko dituzte musika bandako lagunek emanaldian. Honako kanta hauek eskainiko dituzte: Pump it, Felling good, Quedate, Dear future husband, Eso que tu me das, Waterloo, No se habla de Bruno, Camela, Dias de verano, La polla records, Titanium, Amaren besoetan, Backstreet boys, Spice girls, Nochentera, Ojala no te huebiera conocido nunca.


Espainiak dagoeneko utzi du Afganistan, 2.206 pertsona atera ostean

Azkeneko bi hegazkinak Kabuldik irten dira eta arratsalen iritsiko dira Torrejon de Ardozera. Afganistanen egindako lana eskertu die Pedro Sanchezek Espainiako armadako kideei.


'Igo autobusera' saioa: 2021-03-26

Eguneko albisteen kontaketa, asteburuko ekitaldien gainbegiratua, agenda-hitzordu proposamenak eta Joxe Landaren eguraldi iragarpena, besteak beste, gaurko, egubakoitza, Arrasate Irratiko Igo Autobusera! saioan entzungai.